text:
RÉPUBLIQUE DOMINICAINE
Koningana ya mabele na Haïti
Bokoli na teritware ya Chinois
Na 2005, Betele elongolaki ndeko Tin Wa Ng na Betele mpe etindaki ye mobongisi-nzela monene mpo na koteya ebele ya ba-Chinois oyo bayá na République dominicaine. Ndeko yango abotamá mpe akolá na République dominicaine. Baboti na ye bautá Chine kasi bayá kofanda na Saint-Domingue.
Na mokolo ya 01/01/2008, lisangá ya monɔkɔ ya Chinois Mandarin efungwamaki na Saint-Domingue mpe na 2011, etuluku moko efungwamaki na Santiago. Basakoli 70, kati na bango babongisi-nzela ya sanza na sanza 36, mpe ebele ya babongisi-nzela basungi bayekolaka Biblia na bato soki 76 sanza na sanza.
Koluka bato oyo balobaka Lingelesi
Na 2007, ezalaki na basakoli 27 466, masangá 376, mpe bayekoli ya Biblia 49 795. Kasi, ezalaki ata na lisangá moko te mpo na ebele ya bato oyo balobaka Lingelesi. Na yango, na sanza ya minei na 2008, Betele etindaki bamisionɛrɛ, ndeko Donald Elwell ná mwasi na ye Jayne, na Saint-Domingue, mpo báfungola etuluku ya Lingelesi. Na ebandeli, mwa basakoli moke ya molende batambolaki mpo na koluka bisika bato oyo balobaka Lingelesi bafandaka. Na nsima, babongisaki teritware mpo bápesa litatoli malamumalamu.
Milende oyo basalaki ebotaki mbuma: Etuluku yango ya Lingelesi na Saint-Domingue ekobaki kokola, mpe na sanza ya nsambo na 2009, lisangá moko ya basakoli 39 esalemaki. Bazwaki mpe bibongiseli ya ndenge wana na bingumba mosusu. Na sanza ya zomi na moko na 2011, masangá ya Lingelesi ekómaki 7 mpe etuluku moko.
Baba moko ya mwasi oyo miso ekufá akangami na Yehova
Lorys, oyo azali na maladi oyo ebomaka miso mokemoke, azali mwana etike. Abotamá baba mpe miso na ye ebandaki kokufa ntango azalaki na mbula 16. Azalaki komona mwa moke na moi, kasi na butu azalaki komona ata moke te. Mpo na kosolola na ye nsima ya kolala ya moi, esengeli kosimba misapi na ye mpe kosalisa ye bajɛstɛ.
Ndeko moko mobongisi-nzela monene ná mwasi na ye bakutanaki na Lorys ntango akómaki na mbula 23. Na ntango yango, azalaki kofanda na makango na ye ya baba mpe bazalaki na mwana mwasi ya mbula moko. Lorys andimaki koya na makita mpe makambo oyo ayekolaki kuna esimbaki motema na ye.
Eumelaki te, Lorys abandaki kobongola bomoi na ye. Na ndakisa, ntango bateyaki ye ete ezalaki malamu te ndenge afandaki makango na mobali na ye nzokande babalaná te, ayebisaki mobali yango ete basengeli kokomisa libala na buku ya Leta mpe amonisaki ye ete akobuka mibeko ya Biblia te. Bosembo na ye ekamwisaki mobali yango, mpe andimaki kobala ye.
Nsima ya libala na bango, Lorys akómaki mosakoli mpe mwa moke na nsima azwaki batisimo. Na nsima, Batatoli oyo bazalaki koyekola na ye Biblia balakisaki ye elobeli ya bababa ya Amerika. Banda wana, alakisaka mwana na ye ya mwasi elobeli yango mpe ateyaka ye solo ya Biblia.
Koningana ya mabele ya nsɔmɔ esalemi na Haïti
Bato ya République dominicaine mpe ya Haïti bakobosana noki te mokolo ya mibale, mwa 12/01/2010. Koningana ya mabele moko ya nsɔmɔ esalemaki na Haïti. Lisangani ya Mikóló-Bakambi ya Batatoli ya Yehova esɛngaki mbala moko Betele ya République dominicaine etinda mbongo na Betele ya Haïti mpo na kosunga bandeko. Lokola mbongo yango ezalaki mingi mpenza, basɛngaki monganga ya Betele, Evan Batista, ndeko moko ya engambe (molai ya mɛtrɛ 1,90 mpe kilo 127), akende kotika yango.
Ekateli ya kotinda ndeko Batista ezalaki ya malamu mpenza mpo ntango akómaki na ndelo ya Haïti, bayebisaki ye ete bazalaki na mposa makasi ya lisalisi ya minganga. Bamemaki bato oyo bazokaki makasi na Ndako ya Mayangani oyo ekangani na Betele ya Haïti mpo bázwa lisalisi. Ntango bandeko ya Haïti bamonaki ete ndeko oyo amemaki mbongo azali monganga ya Betele, babengaki Betele ya République dominicaine na telefone mpo na kosɛnga ete ndeko Batista atikala na Haïti. Betele endimaki; mpe na ndenge yango babandaki mosala monene ya kosunga bandeko na biso ya Haïti, mwa bangonga moke kaka nsima ya koningana ya mabele.
Departema oyo etalelaka makambo ya kosomba biloko na Betele ya République dominicaine ebengaki mbala moko bakompanyi oyo etɛkelaka bango biloko ya kolya. Na yango, basombaki kilo koleka 6 800 ya loso ná madesu mpe biloko mosusu ya ntina mpe batindaki yango na Haïti na ngonga ya 2:30 na mokolo ya minei, mwa 14/01/2010
Mokolo na mokolo, bazalaki kotinda bato oyo bazokaki makasi mpenza na lopitalo na République dominicaine. Na bantango mosusu, kaka mituka oyo ememaki biloko na Haïti nde ezalaki komema mbangumbangu bato oyo bazoki na balopitalo ndenge na ndenge na République dominicaine. Betele etindaki bandeko mpo bákendaka kolendisa bandeko oyo bazokaki mpe bátala soki bazali na nkisi mpe biloko mosusu oyo esengeli. Bandeko ya masangá bapesaki bisika ya kolala mpe bilei na bato oyo bazalaki elongo na bandeko ya mabota na bango oyo bazokaki.
Batatoli ya Yehova bakabolaki kilo pene na 500 000 ya biloko, kati na yango basaani ya bilei 400 000
Milende mpe bolingo oyo basaleli ya Yehova bamonisaki ata nsima ya likama wana emonisi mpenza bosolo ya maloba ya Masese 17:17 ete: “Moninga ya solosolo alingaka ntango nyonso, mpe azali ndeko oyo abotami mpo na ntango ya mpasi.” Makambo ndenge na ndenge oyo bato bakutanaki na yango emonisi ndenge Yehova asalelaki elimo na ye mpe bandeko ya lisangá mpo na kosunga basaleli na ye ya sembo ata liboso ya liwa. Lisungi ekobaki kopesama na boumeli ya basanza ebele. Batatoli ya Yehova bakabolaki kilo pene na 500 000 ya biloko, kati na yango basaani ya bilei 400 000. Bandeko soki 78 oyo bazali minganga na bikólo ndenge na ndenge bapesaki ntango mpe mayele na bango ofele elongo na ebele ya bandeko mosusu oyo bayaki mpo na kosalisa. *
^ par. 1 Mpo na koyeba malamumalamu makambo oyo esalemaki, talá Lamuká! ya 01/2011 nkasa 14-19.


c: text/html

text:
Yesu azali Nzambe Mozwi-ya-Nguya-Nyonso?
Eyano ya Biblia
Ntango banguna ya Yesu bafundaki ye, balobaki ete azali komikokanisa na Nzambe. (Yoane 5:18; 10:30-33) Nzokande, Yesu alobaki ata mokolo moko te ete akokani na Nzambe Mozwi-ya-Nguya-Nyonso. Kutu, alobaki ete: “
Tata aleki ngai.”—Yoane 14:28.
Bayekoli ya Yesu ya liboso bazalaki komona te ete akokani na Nzambe Mozwi-ya-Nguya-Nyonso. Na ndakisa, ntoma Paulo akomaki ete nsima ya lisekwa ya Yesu, Nzambe “
atombolaki [Yesu] likoló koleka.” Emonani polele ete na miso ya Paulo, Yesu azalaki Nzambe Mozwi-ya-Nguya-Nyonso te. Soki bongo te, ndenge nini Nzambe akokaki kotombola ye likoló koleka?—Bafilipi 2:9.

robotstxt: allowed

filter: keep


text:
LITEYA 3
Rahaba andimelaki Yehova
Kanisá ete tozali na engumba Yeriko. Engumba yango ezali na mokili ya Kanana, epai bato bandimelaka Yehova te. Mwasi moko na nkombo Rahaba afandaka kuna.
Ntango Rahaba azalaki elenge, ayokaki na masolo ndenge Moize akabolaki Mbu Motane mpe abimisaki Bayisraele na Ezipito. Ayokaki lisusu ndenge Yehova asalisaki bango bálonga banguna na bango. Sikoyo, Rahaba ayoki ete Bayisraele bakómi pene ya kozwa Yeriko.
Rahaba abombaki banɔngi mpo andimelaki Yehova
Mokolo moko na mpokwa, Bayisraele mibale bakɔti na mayele mpo na kotala mokili ya Yeriko. Bakómi na ndako ya Rahaba. Asɛngi bango bákɔta na ndako mpe báfanda. Na butu, bayebisaki mokonzi ya Yeriko ete banɔngi moko bakɔti na mboka mpe ete bakei na ndako ya Rahaba. Mokonzi atindaki bato epai ya Rahaba mpo na kokanga mibali yango. Kasi Rahaba abombaki banɔngi yango mibale na plafɔ ya ndako na ye mpe alobaki na basali ya mokonzi ete: ‘Banɔngi bazalaki awa kasi babimi. Soki bolandi bango sikoyo, bokoki kozwa bango!’ Oyebi mpo na nini Rahaba abombaki banɔngi yango?
Liboso ete banɔngi yango bábima na ndako ya Rahaba, balakaki Rahaba ete bakobatela ye ná bandeko na ye ntango Yeriko ekobomama. Oyebi nini bayebisaki ye asala?
Nsima ya mwa mikolo, Bayisraele batambolaki zingazinga ya engumba yango na kimya. Basalaki bongo mikolo motoba; bazalaki kobaluka mbala moko na mokolo. Kasi na mokolo ya nsambo, babalukaki engumba yango mbala nsambo. Mpe na nsima, bango nyonso bagangaki makasi. Yehova akweisaki efelo ya engumba mobimba. Kasi ndako oyo ezalaki na nsinga ya motane na fɛnɛtrɛ ekweaki te. Ozali komona yango na elilingi?
Lisolo ya Rahaba ekoki koteya yo nini?


text:
RÉPUBLIQUE DOMINICAINE
Kosakola na Créole Haïtien
Bakómi kosakola na monɔkɔ ya Créole Haïtien
Kosakola na monɔkɔ ya Espagnol ezalaki kobota mbuma malamu mpenza. Kasi na nsima, bato ya minɔkɔ mosusu oyo bayá kofanda na République dominicaine bakómaki mpe kosepela na nsango malamu. Na Haïti, ekólo oyo ezali pembeni wana, bato balobaka mingimingi monɔkɔ ya Créole Haïtien. Atako na bantango mosusu bato ya Haïti mpe ya République dominicaine bazalaki koyokana te, bato ebele ya Haïti bayá kosala na République dominicaine, mpe na bambula oyo basopani mpenza kuna.
Na boumeli ya bambula, soki moto oyo alobaka monɔkɔ ya Créole Haïtien asepeli na solo, bazalaki kotinda ye na lisangá ya monɔkɔ ya Espagnol. Kasi, mpo na kosalisa bato wana malamu na elimo, na 1993, Lisangani ya Mikóló-Bakambi esɛngaki Betele ya Guadeloupe etinda babongisi-nzela monene na République dominicaine mpo báteya bato oyo balobaka Créole Haïtien. Ndeko Barnabé Biabiany ná mwasi na ye Germaine bazalaki na kati ya bandeko misato oyo bandimaki kokende kuna elongo na basi na bango. Ndeko Barnabé alobi boye: “Na ebandeli, tozalaki kaka na mwa babuku mibale ya Créole Haïtien. Mikanda mosusu nyonso ezalaki ya Lifalanse; na yango esɛngaki tóbongolaka makambo nyonso na Créole Haïtien.”
Na sanza ya yambo na 1996, basakoli libwa ya engumba Higüey, mpe zomi ya engumba Saint-Domingue bandimaki kopesa mabɔkɔ na etuluku ya Créole Haïtien. Na yango, bafungolaki etuluku mokomoko na bingumba yango, mpe na nsima nyonso mibale ekómaki masangá. Kasi, bakangaki masangá yango, mpo emonanaki lokola ete bato mingi ya Haïti bazalaki kosepela koyekola Espagnol mpe kokende na lisangá ya Espagnol. Ndeko Barnabé alobi boye: “Tosololaki na bandeko ya Departema mpo na mosala mpe emonanaki malamu tótika naino kosakola na monɔkɔ ya Créole Haïtien.”
Bazongeli kosakola na Créole Haïtien
Na 2003, Lisangani ya Mikóló-Bakambi etindaki ndeko Dong Bark ná mwasi na ye Gladys bákende kosakola na Créole Haïtien na République dominicaine. Na boumeli ya mbula mibale, basakolaki na engumba Higüey mpe mosala na bango ekómaki kobota mbuma. Na mokolo ya 01/06/2005, lisangá moko ya Créole Haïtien efungwamaki. Ndeko Dong Bark, Barnabé Biabiany, ná misionɛrɛ mosusu na nkombo Steven Rogers basalaki mibembo na ekólo yango mobimba mpo na kosakola na monɔkɔ ya Créole Haïtien.
Mosala na bango ya makasi ebotaki mbuma, mpe masangá mosusu efungwamaki. Na mokolo ya 01/09/2006, zongazonga ya liboso ya Créole Haïtien efungwamaki. Ezalaki na masangá nsambo mpe bituluku mibale; ndeko Barnabé Biabiany nde azalaki mokɛngɛli ya zongazonga.
Na bambula oyo elandaki, batindaki bamisionɛrɛ mosusu na République dominicaine mpo na kosakola na Créole Haïtien. Lisusu, bandeko mosusu ya Canada, ya Mpoto, États-Unis, mpe ya bisika mosusu bayaki mpo na kosalisa. Baponaki mwa bandeko oyo bayebi monɔkɔ ya Créole Haïtien malamu bátángisa bandeko ya bikólo mosusu mpe ya République dominicaine.
Bato mingi balobaka ete soki moto azali mwana-mboka Haïti te, kasi alobaka Créole Haïtien, azali Motatoli ya Yehova
Lokola bandeko ebele ya République dominicaine bazali kosala makasi báyekola monɔkɔ ya Créole Haïtien, bato ya Haïti bazali kosepela mingi. Lelo, soki mosakoli ya République dominicaine azali koteya moto Biblia na Créole Haïtien, matata ezalaka te mpe epesaka ye nzela ya kolobela nsango ya Bokonzi na kimya. Bandeko ebele mpenza bayekoli monɔkɔ ya Créole Haïtien; yango wana bato balobaka ete soki moto azali mwana-mboka Haïti te, kasi alobaka Créole Haïtien, azali Motatoli ya Yehova.
Mpo na komonisa ete kotyela bato ya ekólo mosusu likebi ebotaka mbuma malamu, talá likambo oyo ekómelaki ndeko mwasi moko mobongisi-nzela na République dominicaine oyo ayekolaki monɔkɔ ya Créole Haïtien. Na mosala ya kosakola, ndeko yango asololaki malamu na moto moko ya Haïti ná mwasi na ye. Azongelaki bango mpo bábanda koyekola Biblia. Alobi boye: “Ntango nakómaki, napesaki mwasi yango bizi na litama, ndenge basi ya République dominicaine basalaka. Mwasi yango abandaki kolela. Natunaki ye, ‘Likambo nini?’ Alobaki, ‘Na ebele ya bambula oyo nasali na ekólo oyo, ezali mbala ya liboso moto apesa ngai bizi bongo.’”
Yehova apamboli mpenza mosala makasi ya koteya na Créole Haïtien. Na mokolo ya 01/09/2009, masangá ya Créole Haïtien ekómaki 23, mpe bituluku 20; na yango, zongazonga ya mibale esalemaki. Motángo ya bato na Ekaniseli ya 2011 emonisaki ete bokoli ekokoba kosalema. Na ndakisa, basakoli 11 ya mwa engumba Río Limpio basepelaki mingi komona ete na Ekaniseli, bazalaki bato 594. Mpe ntango bibongiseli ezwamaki mpo Ekaniseli esalema na engumba Las Yayas de Viajama, epai ata mosakoli moko te azalaka, bato 170 bayaki. Na sanza ya libwa na 2011, masangá ya Créole Haïtien ekómaki 33 mpe bituluku 21. Na yango, na 2012, zongazonga mosusu esalemaki.
Betele ya République dominicaine mpe ya Haïti esali na bomoko mpo na kopesa bandeko formasyo na bikólo yango mibale. Basalaki bakelasi mitano ya Eteyelo ya Biblia mpo na bandeko mibali minzemba na monɔkɔ ya Créole Haïtien mpe bakelasi minei ya Eteyelo ya Biblia mpo na bandeko oyo babalá.


text:
LAMUKÁ! No 3 2017 | Biblia eutá mpenza epai ya Nzambe?
Biblia eutá mpenza epai ya Nzambe? To ezali mokanda oyo ezali kaka na makanisi ya bato?
Nimero oyo ya “Lamuká!” elobeli makambo misato oyo endimisi biso ete Biblia eutá mpenza epai ya Nzambe.
ELOBELI TITRE YA EZIPELI
Biblia
—Ekomamá mpenza na “litambwisi ya elimo ya Nzambe”?
Bato mosusu bandimaka ete tókende epai tózanga epai, Biblia ezali na boyokani na Nzambe. Bato mosusu balobaka ete Biblia ezali buku ya masapo mpe masolo ya kala, ya istware, mpe ezali na mitinda oyo bato bakomá.
ELOBELI TITRE YA EZIPELI
Biblia—Elobaka solo na makambo nyonso
Biblia elobelá biloko oyo ezali na mokili liboso mpenza ete bato ya siansi bálimbola yango, esakolá mpe kokwea mpe kozongisama ya baguvɛrnema mpe epesi biyano oyo ebongi na mituna minene ya bomoi.
LISALISI MPO NA LIBOTA
Ntina ya kosala misala ya ndako
Bokakatanaka mpo na kosalisa bana na bino misala ya ndako? Soki ezali bongo, bótala ndenge oyo kosalisa bana misala ya ndako ekoki kosalisa bango báyeba mikumba na bango mpe bázala na esengo.
Ndenge oyo libumu esalaka lokola “bɔɔngɔ ya mibale”
Ebongiseli yango na mindondo ezali na kati ya libumu na yo. Esalaka mpenza nini?
MITUNA-LISOLO
Moto moko oyo asalaka baprogramɛ ya ordinatɛrɛ alobeli kondima na ye
Ntango Fan Yu abandaki mosala na ye ya kosala bolukiluki na makambo ya matematiki, azalaki kondima te ete Nzambe azali mpe azalaki kondima liteya ya evolisyo. Lelo andimaka ete Nzambe nde asalá ete bomoi ezala. Mpo na nini?
BIBLIA ELOBI NINI?
Baanzelu
Mikanda, bililingi, mpe bafilme mingi emonisaka baanzelu. Biblia elobi nini mpo na bango?
EBIMÁ KAKA YANGO MOKO?
Mposo ya nyama babengi loutre de mer
Banyama mingi oyo emɛlisaka bana mabɛlɛ (mammifères) mpe efandaka na mai ya malili ezalaka na mposo oyo ebatelaka yango mpo eyoka malili mingi te. Kasi loutre de mer ezalaka ndenge mosusu.
Makambo mosusu
Nasala nini mpo baboti bábakisela ngai mwa liberté?
Ozali komona ete baboti basengeli komona ete osí okoli kasi bango bazali komona bongo te. Okosala nini mpo bákóma kotyela yo motema?
Biblia ezali mokanda ya nani?
Soki bato nde bakomaki yango, ebongi mpenza ebengama Liloba ya Nzambe? Makanisi ya nani ezali na Biblia?


text:
Komelá biso
Tozali na esengo ya kosalisa bato oyo basepelaka na Biblia to na mosala na biso na mokili mobimba. Finá esika moko oyo olingi awa na nse mpo na kokutana na Batatoli ya Yehova ya mboka na bino.
Luká dati ya Ekaniseli ya liwa ya Yesu mpo na mbula oyo ezali koya
Luká esika Batatoli ya Yehova bakosala liyangani moko monene
Bengá na telefone to komelá biso na baadrɛsi oyo ezali wana na nse
Belgique
Christian Congregation of Jehovah’s Witnesses
Rue d’Argile-Potaardestraat 60
B-1950 KRAAINEM
BELGIQUE
+32 2-782-00-15
Ngonga ya mosala
Lundi tii Vendredi
8:00 tii 12:00 mpe 13:00 tii 17:00


text:
Pusaná penepene na Yehova
Nzambe azali kosɛnga yo opusana penepene na ye. Na lisalisi ya Biblia, buku oyo ekomonisa yo ndenge oyo okoki kosala yango.
Maloba ya ebandeli
Okoki kokóma na boyokani makasi ná Yehova Nzambe, boyokani oyo ekoki kobeba soki moke te.
MOKAPO 1
“Talá! Oyo Nzambe na biso”
Mpo na nini Moize atunaki nkombo ya Nzambe atako ayebaki yango?
MOKAPO 2
Okoki mpenza ‘kopusana penepene na Nzambe’?
Yehova Nzambe, Mozalisi ya likoló ná mabele, azali kobenga biso mpe apesi biso elaka.
MOKAPO 3
‘Yehova azali mosantu, mosantu, mosantu’
Mpo na nini Biblia ekokanisaka bosantu na kitoko?
ETENI 1
Azali na “makasi kati na nguya”
MOKAPO 4
“Yehova . . . azali monene na nguya”
Nguya ya Nzambe esengeli kotinda biso tóbanga ye? Tokoki kopesa eyano ɛɛ mpe te, biyano nyonso mibale ezali solo.
MOKAPO 5
Nguya ya kokela
—“Ye oyo asalaki lola mpe mokili”
Kobanda na eloko ya monene lokola moi tii na mwa ndɛkɛ lokola colibri, tokoki mpenza kozwa mateya mingi epai ya Nzambe soki totali biloko oyo akelá.
MOKAPO 6
Nguya ya kobebisa
—“Yehova azali elombe ya etumba”
Ndenge nini “Nzambe ya kimya” abundaka bitumba na ye?
MOKAPO 7
Nguya ya kobatela
—“Nzambe azali esika na biso ya komibomba”
Nzambe abatelaka basaleli na ye na lolenge mibale, kasi moko ezali ya ntina mingi koleka.
MOKAPO 8
Nguya ya kozongisa makambo ndenge ezalaki
—Yehova azali “kosala biloko nyonso biloko ya sika”
Yehova asili kozongisa losambo ya pɛto. Akozongisa nini na mikolo ezali koya?
MOKAPO 9
“Klisto azali nguya ya Nzambe”
Makamwisi ya Yesu Kristo mpe mateya na ye emonisi nini na ntina na Yehova?
MOKAPO 10
“Bókóma bamekoli ya Nzambe” na ndenge oyo bosalelaka nguya na bino
Soki ozali na nguya mingi koleka, ndenge nini okoki kosalela yango na lolenge oyo ebongi?
ETENI 2
“Alingi bosembo”
MOKAPO 11
“Nzela na ye nyonso bosembo”
Ndenge nini bosembo ya Nzambe ezali ezaleli moko kitoko?
MOKAPO 12
“Nzambe azangi nde bosembo?”
Soki Yehova ayinaka kozanga bosembo, mpo na nini ezaleli yango etondi na mokili?
MOKAPO 13
“Mobeko ya Yehova ezali ya kokoka”
Ndenge nini ebongiseli ya mibeko ekoki kosalisa bato bázala na bolingo?
MOKAPO 14
Yehova apesi “lisiko na esika ya bato mingi”
Liteya moko ya pɛtɛɛ kasi ya mozindo ekoki kosalisa yo opusana penepene na Nzambe.
MOKAPO 15
Yesu ‘atye bosembo na mabelé’
Ndenge nini Yesu alendisaki bosembo na ntango ya kala? Ndenge nini azali kosala yango sikoyo? Mpe ndenge nini akosala yango na mikolo ezali koya?
MOKAPO 16
‘Monisá bosembo’ na kotamboláká elongo na Nzambe
Mpo na nini Yesu akebisaki ete: “Bótika kosambisa mpo básambisa bino te”?
ETENI 3
“Azali na motema ya bwanya”
MOKAPO 17
‘E! Bwanya ya Nzambe ezali bozindo boni!’
Mpo na nini bwanya ya Nzambe eleki mosika ata boyebi na ye?
MOKAPO 18
Bwanya na “Liloba ya Nzambe”
Mpo na nini Nzambe asalelaki bato mpo na kokoma Biblia na esika asalela baanzelu to kobimisa yango ye moko?
MOKAPO 19
“Bwanya ya Nzambe na kati ya sɛkɛlɛ moko mosantu”
Sekelemosantu oyo Nzambe abombaki oyo emonisami sikoyo ezali nini?
MOKAPO 20
“Azali na motema ya bwanya”
—Kasi atondi na komikitisa
Ndenge nini Nkolo Moyangeli ya molɔ́ngɔ́ akoki komikitisa?
MOKAPO 21
Yesu amonisi “bwanya oyo euti na Nzambe”
Mpo na nini lolenge ya Yesu ya koteya esalaki ete basoda oyo batindaki mpo bákanga, bázonga mabɔkɔ mpamba?
MOKAPO 22
“Bwanya oyo euti na likoló” ezali kotambwisa yo?
Biblia elobeli makambo 4 oyo esengeli kosalisa yo ozwa bwanya ya Nzambe.
ETENI 4
“Nzambe azali bolingo”
MOKAPO 23
“Ye alingaki biso liboso”
Maloba “Nzambe azali bolingo” elimboli mpenza nini?
MOKAPO 24
Eloko moko te ekoki “kokabola biso na bolingo ya Nzambe”
Tiká kokanisa ete Nzambe alingaka yo te to ete ozali na ntina te.
MOKAPO 25
“Mawa monene ya Nzambe na biso”
Ndenge Nzambe ayokaka mpo na yo, ezali lokola ndenge mama ayokaka mpo na bebe na ye?
MOKAPO 26
Nzambe oyo ‘alimbisaka mabe’
Soki Nzambe abosanaka likambo te, ndenge nini akoki kolimbisa mpe kobosana?
MOKAPO 27
“Malamu na ye ezali monene boni!”
Malamu ya Nzambe ezali mpenza nini?
MOKAPO 28
“Yo moko kaka nde ozali sembo”
Mpo na nini bosembo ya Nzambe eleki kozala sembo?
MOKAPO 29
“Koyeba bolingo ya Klisto”
Ndenge misato oyo Yesu amonisaki na ndenge ya kokoka bolingo ya Yehova.
MOKAPO 30
“Bókoba kotambola na kati ya bolingo”
Mokanda ya liboso ya Bakorinti elobeli ndenge 14 oyo tokoki komonisa bolingo.
MOKAPO 31
‘Pusaná penepene na Nzambe, mpe ye akopusana penepene na yo’
Motuna nini eleki ntina osengeli komituna? Okopesa eyano nini?


text:
Lorsque les média internet e bimisi cas ya jeune fille Dorcas Makaya, mpe esali buzz,..bataille ya récupération politique e bandi. D’abord ba congolais débout ba tenter ko récupérer affaire wana, ..mais apres la ministre de droit de l’ homme ya Kabila nde a ye ko récuperer mpe ko obliger la petite Dorcas a koma lettre ya lokuta.
C’ est dommage po na ba leader ya opposition na majorité mpo ba zelaka kaka eloko esala buzz po ba ya ko diembela yango,..et alors ba victimes nionso ya marche ya le 31 oyo ba kufi na ba oyo ba za bléssés bango mpe ba zo mériter ba soins na soutien te? Bo zo zela ba média e bimisa lisusu cas mususu?


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
2 Bakorinti 4:1-18
4 Yango wana, lokola tozwi mosala+ oyo na kotalela motema mawa oyo bamoniseli biso,+ tozali kotika te;2 kasi tobwaki makambo ya kobombama oyo eyokisaka nsɔni,+ tozali kotambola na mayele mabe te, tozali mpe kobebisa liloba ya Nzambe te,+ kasi na ndenge tozali komonisa solo polele, na miso ya Nzambe tozali kokóma ndakisa ya malamu+ mpo na lisosoli ya bato nyonso.3 Nzokande, soki nsango malamu oyo tozali kosakola ezipami mpenza, ezipami nde epai ya baoyo bazali kokufa,+4 baoyo na kati na bango nzambe ya makambo ya ntango oyo+ azipi makanisi ya bato oyo bazangi kondima,+ mpo ete kongɛnga+ ya nsango malamu ya nkembo+ oyo etali Kristo, oyo azali elilingi+ ya Nzambe, ekoka kokɔta te.+5 Mpo oyo tozali kosakola, ezali biso moko te, kasi nde Kristo Yesu ete azali Nkolo,+ mpe biso moko ete tozali baombo+ na bino mpo na Yesu.6 Mpo ezali Nzambe nde moto alobaki ete: “Pole engɛnga uta na molili,”+ mpe angɛngi na mitema na biso mpo na kongɛngisa+ yango na boyebi+ ya nkembo ya Nzambe na nzela ya elongi ya Kristo.+7 Nzokande, tozali na eloko oyo ya motuya+ na kati ya bambɛki+ ya mabele,+ mpo nguya+ oyo eleki makasi ezala ya Nzambe+ kasi oyo euti na biso moko te.+8 Tokamolami na ndenge nyonso,+ kasi tofinani te tii tózanga koningana; tosili mayele, kasi tozangi mwa nzela ya kobima te;+9 tozali konyokwama, kasi tosundolami te;+ tozali kobambama na nse,+ kasi tobomami te.+10 Ntango nyonso, tozali bipai nyonso komema na nzoto na biso monyoko ya liwa oyo banyokolaki Yesu,+ mpo bomoi ya Yesu emonana mpe polele na nzoto na biso.+11 Mpo biso baoyo tozali na bomoi tozali ntango nyonso komona liwa na miso+ mpo na Yesu, mpo bomoi ya Yesu emonana mpe polele na nzoto na biso oyo ekufaka.+12 Na yango, liwa ezali kosala mosala na kati na biso, kasi bomoi na kati na bino.+13 Nzokande lokola tozali na elimo ya kondima wana kaka moko oyo bakomá mpo na yango ete: “Nazalaki na kondima, yango wana nalobaki,”+ biso mpe tozali na kondima, yango wana tozali koloba,14 mpo toyebi ete moto oyo alamwisaki Yesu akolamwisa mpe biso elongo na Yesu mpe akolakisa biso elongo na bino.+15 Mpo makambo nyonso ezali mpo na bino,+ mpo boboto monene oyo ebakisamaki mingi etonda kotonda mpo na matɔndi oyo bato mingi mpenza bazali kopesa, mpo na nkembo ya Nzambe.+16 Yango wana tozali kotika te, kasi ata soki lolenge ya moto oyo tozali na libándá ezali kobeba, ya solo mpenza, lolenge ya moto oyo tozali na kati+ ezali kokóma ya sika mokolo na mokolo.17 Mpo atako bolɔzi ezali ya ntango mokuse+ mpe ya pɛpɛlɛ, ezali kobotela biso nkembo moko ya kilo mingi koleka mpe oyo ezali seko;+18 wana tozali te kotya miso na biso na biloko oyo emonanaka, kasi nde na biloko oyo emonanaka te.+ Mpo biloko oyo emonanaka ezali ya ntango mokuse,+ kasi biloko oyo emonanaka te ezali ya seko.+


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Marko 6:1-56
6 Mpe alongwaki kuna mpe ayaki na mboka na ye mpenza, mpe bayekoli na ye balandaki ye.+2 Ntango sabata ekómaki, abandaki koteya na sinagoga; mpe bato mingi oyo bazalaki koyoka ye bakamwaki mpe balobaki ete: “Moto oyo azwi makambo oyo epai wapi?+ Mpe mpo na nini bwanya oyo epesami na moto oyo, mpe mpo na nini misala oyo ya nguya ezali kosalema na mabɔkɔ na ye?3 Oyo mosali ya mabaya,+ mwana ya Maria,+ mpe ndeko ya Yakobo,+ ná Yozefe, ná Yudasi, ná Simo,+ boye te? Mpe bandeko na ye ya basi bazali awa elongo na biso te?” Bongo babandaki kobɛta libaku mpo na ye.+4 Kasi Yesu alobaki na bango lisusu ete: “Mosakoli azangaka lokumu kaka na mboka na ye mpenza+ mpe na kati ya bato ya libota na ye mpe na ndako na ye moko.”+5 Bongo akokaki te kosala misala ya nguya kuna longola kaka kotya mabɔkɔ likoló ya mwa bato oyo bazalaki na maladi mpe kobikisa bango.6 Ya solo, akamwaki na ndenge bazangaki kondima. Mpe azalaki kokende epai na epai na bamboka ya zongazonga, azalaki koteya.+7 Nzokande, abengaki bantoma zomi na mibale, mpe abandaki kotinda bango mibalemibale,+ mpe abandaki kopesa bango bokonzi likoló ya bilimo ya mbindo.+8 Lisusu, apesaki bango mitindo ete bámema eloko te mpo na mobembo longola kaka lingenda, limpa te, saki ya bilei te,+ mbongo ya motako te na kati ya bapotɔmɔni ya mikaba na bango,+9 kasi bálata sandale, mpe bálata bilamba mibale ya nse te.+10 Lisusu, alobaki na bango ete: “Esika nyonso oyo bokokɔta na ndako moko,+ bófanda wana tii bokobima na esika yango.+11 Mpe esika nyonso oyo bakoyamba bino te mpe bakoyoka bino te, ntango bokobima na esika yango bópupola mabele oyo ezali na nse ya makolo na bino mpo ezala litatoli epai na bango.”+12 Bongo bakendaki mpe basakolaki mpo bato bábongola mitema;+13 mpe babimisaki bademo+ mingi mpe bapakolaki bato mingi ya maladi mafuta+ mpe babikisaki bango.+14 Nzokande, makambo yango ekómaki na matoi ya Mokonzi Erode, mpo nkombo ya Yesu ekómaki koyebana mingi, mpe bato bazalaki koloba ete: “Yoane Mobatisi oyo akufaki alamuki, mpe yango wana azali kosala misala ya nguya.”+15 Kasi bamosusu bazalaki koloba ete: “Ezali Eliya.”+ Bamosusu mpe bazalaki koloba ete: “Azali mosakoli lokola moko ya basakoli.”+16 Kasi ntango Erode ayokaki yango, abandaki koloba ete: “Yoane oyo nakataki motó, ye nde alamuki.”+17 Mpo Erode ye moko atindaki bákanga Yoane, atyaki ye minyɔlɔlɔ mpe abwakaki ye na bolɔkɔ mpo na Erodiadi mwasi ya Filipe ndeko na ye, mpamba te abalaki ye.+18 Mpo Yoane azalaki mbala na mbala koloba na Erode ete: “Okoki kozwa mwasi ya ndeko na yo te.”+19 Kasi Erodiadi akangelaki ye nkanda+ mpe azalaki koluka koboma ye, kasi azalaki kokoka te.+20 Mpo Erode azalaki kobanga+ Yoane, mpamba te ayebaki ete azali moyengebene mpe mosantu;+ mpe azalaki kobatela ye. Mpe nsima ya koyoka+ ye ayebaki te nini akokaki mpenza kosala, nzokande akobaki koyoka ye na esengo.21 Kasi mokolo moko, libaku+ emonanaki ntango Erode abongisaki bilei ya mpokwa na mokolo ya mbotama+ na ye mpo na bato na ye ya bibonga minene mpe bakomanda ya basoda mpe bato minene ya Galile.22 Mpe mwana mwasi ya Erodiadi yango akɔtaki mpe abinaki mpe asepelisaki Erode ná baoyo bafandaki+ elongo na ye. Mokonzi alobaki na elenge mwasi yango ete: “Sɛngá ngai eloko nyonso oyo olingi, mpe nakopesa yo yango.”23 Ɛɛ, alapelaki ye ndai ete: “Eloko nyonso okosɛnga ngai, nakopesa yo yango,+ ata bokonzi na ngai kabolá na mibale.”+24 Mpe abimaki mpe alobaki na mama na ye ete: “Nasɛnga nini?” Ye alobaki: “Motó ya Yoane Mobatisi.”+25 Na mbala moko akɔtaki na mbangu epai ya mokonzi mpe asɛngaki ye, alobi: “Nalingi opesa ngai sikoyo motó ya Yoane Mobatisi na saani.”26 Atako mokonzi ayokaki mawa mingi, alingaki kotyola ye te, na kotalela bandai mpe baoyo bafandaki na mesa.+27 Bongo mokonzi atindaki nokinoki soda moko mokɛngɛli mpe apesaki ye mitindo ete amema motó na ye. Mpe akendaki mpe akataki ye motó na bolɔkɔ+28 mpe amemaki motó na ye na saani, mpe apesaki yango elenge mwasi, mpe elenge mwasi yango apesaki yango mama na ye.+29 Ntango bayekoli na ye bayokaki yango bayaki kokamata ebembe na ye mpe batyaki yango na lilita moko.+30 Mpe bantoma bayanganaki liboso ya Yesu mpe bayebisaki ye makambo nyonso oyo basalaki mpe bateyaki.+31 Mpe alobaki na bango ete: “Bóya, kaka bino moko, na esika oyo bato bazali te+ mpe bópema mwa moke.”+ Mpo bato mingi bazalaki koya mpe kokende, mpe bazwaki ata ntango ya kolya biloko te.+32 Bongo bakendaki na masuwa kaka bango moko na esika oyo bato bazalaki te.+33 Kasi bato bamonaki bango bazali kokende mpe mingi bayaki koyeba yango, mpe longwa na bingumba nyonso bapotaki mbangu kuna na makolo mpe bakómaki liboso na bango.+34 Bongo ntango abimaki, amonaki ebele mpenza ya bato, kasi mawa+ ekangaki ye mpo na bango, mpamba te bazalaki lokola bampate ezangi mobateli.+ Mpe abandaki koteya bango makambo mingi.+35 Na ntango yango, ngonga esilaki kopusana, mpe bayekoli na ye bayaki epai na ye mpe babandaki koloba ete: “Esika oyo bato bazalaka te, mpe ngonga esili kopusana.+36 Zongisá bango, mpo bákende na bamboka ya zamba mpe na bamboka ya zingazinga mpe básomba eloko ya kolya.”+37 Azongiselaki bango ete: “Bino bópesa bango eloko ya kolya.” Na yango, balobaki na ye ete: “Tosengeli nde kokende kosomba mampa ya denari nkama mibale (200) mpe kopesa yango bato mpo bálya?”+38 Alobaki na bango ete: “Bozali na mampa boni? Bókende kotala!” Nsima ya koyeba motángo na yango, balobaki: “Mitano, ná mbisi mibale.”+39 Mpe asɛngaki bato nyonso báfanda bituluku bituluku+ na matiti ya mobesu.+40 Mpe bamitandaki na bituluku ya bato nkama nkama mpe ya bato ntuku mitano ntuku mitano.+41 Akamataki sikoyo mampa yango mitano ná mbisi yango mibale, atalaki na likoló mpe abondelaki,+ mpe abukaki+ mampa yango mpe abandaki kopesa yango bayekoli, mpo bátya yango liboso ya bato wana; mpe akabolaki mbisi yango mibale mpo na bato nyonso.42 Bongo bango nyonso balyaki mpe batondaki;+43 mpe balɔkɔtaki biteni, kitunga zomi na mibale mɛkɛ, ná bambisi.44 Lisusu, baoyo balyaki mampa yango bazalaki mibali nkóto mitano (5 000).+45 Mpe, kozanga koumela, asɛngisaki na bayekoli na ye bámata na masuwa bákatisa na ngámbo mosusu na Betesaida liboso na ye, wana ye moko azalaki kozongisa ebele yango ya bato.+46 Kasi nsima ya kokabwana na bango, akendaki na ngomba moko mpo na kobondela.+47 Ntango mpokwa ekómaki, masuwa ezalaki na katikati ya mbu, kasi azalaki se ye moko na mokili.+48 Mpe ntango amonaki bango bazali kobundabunda+ na kolúka, mpo mopɛpɛ ezalaki kozongisa bango nsima, pene na eleko ya minei ya kokɛngɛla na butu* ayaki epai na bango, azali kotambola likoló ya mbu; kasi alingaki koleka bango.49 Ntango bamonaki ye azali kotambola likoló ya mbu bakanisaki ete: “Ezali emonamona!” mpe bagangaki makasi.+50 Mpo bango nyonso bazalaki komona ye mpe babulunganaki. Kasi na mbala moko asololaki na bango, mpe alobaki na bango ete: “Bózala na mpiko, ezali ngai; bóbanga te.”+51 Mpe amataki na masuwa elongo na bango, mpe mopɛpɛ ekitaki. Na yango, bakamwaki mingi mpenza na kati na bango moko,+52 mpo bakangaki ntina ya mampa te, kasi mitema na bango ezalaki kaka kososola noki te.+53 Mpe ntango bakatisaki tii na mokili, bakómaki na Genezarete mpe batɛlɛmisaki masuwa pene na esika yango.+54 Kasi ntango kaka babimaki na masuwa, bato bayebaki ye,55 mpe bakimaki mbangu epai na epai na etúká wana mobimba mpe babandaki komema na matɔkɔ baoyo bazalaki kobɛla mpe kokende na bango epai bayokaki ete azali.56 Mpe epai nyonso azalaki kokɔta na bamboka to na bingumba to na bamboka ya zamba,+ bazalaki kotya bato ya maladi na bazando, mpe bazalaki kobondela ye atika bango básimba+ ata nsɔngɛ+ ya elamba na ye ya likoló. Mpe baoyo nyonso basimbaki yango bakómaki malamu.+


text:
Mokapo 25
Nefi akembeli o polele—Mabikuli ma Yisaya makososolama o mikolo mya nsuka—Bayuda bakozonga uta o Babiloni bakobaka Masiya o ekulusu mpe bakopalanganisama mpe bakobeteme—Bakozongisama ntango bakondima na Masiya—Akoya yambo ya mibu nkama motoba ekosila Lehi kotika Yelusaleme—Banefi babateli mobeko mwa Mose mpe bandimi na Klisto, oyo azali Mosantu Moko wa Yisalaele. Penepene na 559–545 Yambo ya Klisto.
1 Sikawa ngai, Nefi, nakolobela mwa moke etali maloba maye nakomaki, maye malobamaki na monoko mwa Yisaya. Mpo tala, Yisaya alobaki makambo mingi maye mazalaki makasi mpo ya bato ba ngai mingi kososola; mpo bayebaki te lolenge la kobikula o ntei ya Bayuda.
2 Mpo ngai, Nefi, nalakisaki bango te makambo mingi matali lolenge la Bayuda; mpo misala mya bango mizalaki misala mya molili, mpe misala mya bango mizalaki misala mya bonsomo.
3 Yango wana, nakokoma epai ya bato ba ngai, epai ya bango banso baye bakoyamba nsima makambo maye nakomi, ete bakoka koyeba masambisi ma Nzambe, ete maya likolo lya bikolo binso, engebene na liloba alobaki.
4 Yango wana, yokemelani, O bato ba ngai, baye bazali baye ndako ya Yisalaele, mpe pesani litoyi epai ya maloba ma ngai; mpo zambi maloba ma Yisaya mazali polele te epai ya bino, nzokande mazali polele epai ya baye batondisami na molimo mwa bobikuli. Kasi napesi bino bobikuli, engebene na molimo moye mozali na ngai; yango wana nakobikula engebene na polele eye ezalaki na ngai uta o ntango nabimaki uta o Yelusaleme elongo na tata wa ngai; mpo tala, bozo bwa ngai bokosepela o polele ya bato ba ngai, ete bakoka koyekola.
5 Iyo, mpe bozo bwa ngai bokosepela o maloba ma Yisaya, mpo nayaki uta o Yelusaleme, mpe miso mya ngai mimonoki makambo ma Bayuda, mpe nayebi ete Bayuda bakososola makambo ma baprofeta, mpe ezali bato basusu te baye bakososola makambo maye malobamaki epai ya Bayuda bo bango, longola se soko balakisami nsima ya lolenge la makambo ma Bayuda.
6 Kasi tala ngai, Nefi, nalakisaki te bana ba ngai nsima ya lolenge la Bayuda; kasi tala, ngai, ya ngaimei, nafandaki o Yelusaleme, yango wana nayebi etali bikolo zingazinga mpembeni; mpe nalobaki epai ya bana ba ngai etali masambisi ma Nzambe, maye masalemaki o ntei ya Bayuda, epai ya bana ba ngai, engebene na manso maye Yisaya alobaki, mpe nakokoma mango te.
7 Kasi tala, nakobanda bobikuli bwa ngaimei, engebene na polele ya ngai; o bwango nayebi ete moto te akoki kobunga; nzokande, o mikolo miye mabikuli ma Yisaya makokokisama bato bakoyeba na ntembe te, o ntango ekosalema mango.
8 Yango wana, malongobani epai ya bana ba bato, mpe ye oyo abanzi ete mazali te, epai ya bango nakoloba mingi mingi, mpe nakokata ndelo ya maloba epai ya bato ba ngaimei; mpo nayebi ete makolongobana mpenza epai ya bango o mikolo mya nsuka; mpo o mokolo mona bakososola mango; yango wana, mpo ya bolamu bwa bango nakomaki mango.
9 Mpe lokola nkola yoko ebebisamaki o ntei ya Bayuda na ntina ya mabe ma bango, kaka boye ebebisamaki bango uta nkola o nkola engebene na mabe ma bango; mpe ata moko wa bango te abebisamaki longola se soko elobelamaki bango yambo esalema na baprofeta ba Nkolo.
10 Yango wana, elobelamaki bango etali bobebisami boye bokoya likolo lya bango sasapi ekosila tata wa ngai kotika Yelusaleme; nzokande, bayeisaki mitema mya bango mikasi; mpe engebene na mabikuli ma ngai babebisamaki, longola se bango baye bamememeki mosika bakangemi o Babiloni.
11 Mpe sikawa nakoloba boye na ntina ya molimo moye mozali na ngai. Mpe ata bamemeki mosika bango bakozonga lisusu, mpe bakozwa mboka ya Yelusaleme; yango wana, bakozonga lisusu o mboka ya lisango lya bango.
12 Kasi, tala, bakozala na bitumba, mpe manungunungu ma bitumba; mpe ekoya mokolo moye Mobotami Se Moko wa Tata, iyo, kutu Tata wa lola mpe wa mabele, akomimonisa yemei epai ya bango o mosuni, tala, bakoboya ye, na ntina ya mabe ma bango, mpe bokasi bwa mitema mya bango, mpe nkanza ya nkingo ya bango.
13 Tala, bakobaka ye o ekulusu; mpe nsima ya kolalisama o lilita o ntaka ya mikolo misato akosekwa uta o bakufi, elongo na bobikisi bwa bokono o mapapu ma ye; mpe baye banso bakondima likolo lya nkombo ya ye bakobikisama o bokonzi bwa Nzambe. Yango wana, bozo bwa ngai bosepeli mpo ya kobikula etali ye, mpo namonoki mokolo mwa ye, mpe motema mwa ngai mokokumisa nkombo esantu ya ye.
14 Mpe tala ekosalema ete ekosila Masiya kosekwa uta o bakufi, mpe komimonisa epai ya bato ba ye, epai ya mingi lokola bakondima likolo lya nkombo ya ye, tala, Yelusaleme ekobebisama lisusu; mpo lisuma epai ya bango baye bakobunda na Nzambe mpe bato ba eklezia ya ye.
15 Yango wana, Bayuda bakopalanganisama o ntei ya bikolo binso; iyo, mpe lisusu Babiloni ekobebisama; yango wana, Bayuda bakopalanganisama o bikolo bisusu.
16 Mpe ekosila bango kopalanganisama, mpe Nkolo Nzambe kobete bango na bikolo bisusu mpo ya ntaka ya nkola mingi, iyo, kutu o nse uta nkola o nkola kina bakondimisama na kondima na Klisto, Mwana Mobali wa Nzambe, mpe botumbolami, eye ezanga ndelo mpo ya bato banso—mpe ekoya mokolo mona moye bakondima na Klisto, mpe bakokumbamela Tata o nkombo ya ye, o mitema peto mpe o maboko sembesembe, mpe bakotalela o boso Masiya mosusu te, nde, o ntango ena, mokolo mokoya moye esengeli mpenza ezala elongobani ete bandima makambo maye.
17 Mpe Nkolo akotia loboko la ye lisusu mbala ya ibale mpo ya kozongisa bato ba ye uta o bozali bwa bobungi mpe bokwei bwa bango. Yango wana, akokoba kosala mosala moko mwa bokamwi mpe likamwa lyoko o ntei ya bana ba bato.
18 Yango wana, akokumba maloba ma ye epai ya bango, maye maloba makosambisa bango o mokolo mwa nsuka, mpo makopesamela bango mpo ya ntina ya bondimisi bango Masiya wa solo, oyo babwakaki; mpe mpo ya bondimisi bango ete bazali na ntina ya kotalela o boso lisusu te mpo ya Masiya moko, mpo ekozala mosusu te akoya, longola se soko ezali Masiya wa lokuta oyo akokosa bato; mpo ezali bobele Masiya moko alobelamaki na baprofeta, mpe Masiya ona akobwakama na Bayuda.
19 Mpo engebene na maloba ma baprofeta, Masiya akoya o mibu nkama motoba uta ntango tata wa ngai atikaki Yelusaleme; mpe engebene na maloba ma baprofeta mpe lisusu liloba lya anzelu wa Nzambe, nkombo ya ye ekozala Yesu Klisto, Mwana Mobali wa Nzambe.
20 Mpe sikawa, bandeko ba ngai, nalobi o polele mpo ete bobunga te. Mpe lokola Nkolo Nzambe azali oyo akumbaki Yisalaele libanda lya mboka ya Ejipito, mpe apesaki Mose nguya ete abikisa bikolo ekosila bango koswama na nioka ya ngenge, soko balingaki kobwaka miso epai ya nioka eye atelemisaki liboso lya bango, mpe lisusu apesaki ye nguya ete abete libanga mpe mai makobima; iyo, tala nakoloba epai ya bino, ete lokola makambo maye mazali ma solo, mpe lokola Nkolo Nzambe azali na bomoi, nkombo mosusu ezali te oyo epesami o nse ya lola, longola se soko ezali Yesu Klisto oyo, oyo nalobelaki, na ye moto akoki kobikisama.
21 Yango wana, mpo ya ntina eye Nkolo Nzambe alakaki epai ya ngai ete makambo maye nakomi makobombama mpe makobatelama, mpe makokitanisama epai ya nkona ya ngai, uta nkola o nkola, ete elako ekoka kokokisama epai ya Yosefe, ete nkona ya ye ekowa mokolo moko te ntango elai lokola mabele makoteleme.
22 Yango wana, makambo maye makokende uta nkola o nkola ntango inso lokola mabele makoteleme; mpe makokende engebene na bolingi mpe elengi ya Nzambe; mpe bikolo biye bikozwa mango bikosambisama engebene na maloba maye makomami.
23 Mpo tosali na etingia mpo ya kokoma, mpo ya kondimisa bana ba biso, mpe lisusu bandeko ba biso, kondima na Klisto, mpe kozongisa boyokani na Nzambe; mpo toyebi ete ezali na boboto bwa ye tobikisami, nsima ya manso tokoki kosala.
24 Mpe ata tondimi na Klisto, tobateli mobeko mwa Mose, mpe totali o boso na molende epai ya Klisto, kina mobeko mokokokisama.
25 Mpo, mpo ya ntina eye mobeko mopesamaki; yango wana mobeko mwango mokomi mokufa epai ya biso, mpe tokomisami na bomoi na Klisto na ntina ya bondimi bwa biso; nzokande tokobatela mobeko na ntina ya mitindo.
26 Mpe tokolobela Klisto, tokosepela na Klisto, tokoteya Klisto, tokobikula Klisto, mpe tokokoma engebene na mabikuli ma biso, ete bana ba biso bakoka koyeba o liziba kani bakoki koluka bolimbisi bwa masumu ma bango.
27 Yango wana, tokoloba etali mobeko ete bana ba biso bakoka koyeba kufa ya mobeko; mpe bango, na koyebaka kufa ya mobeko, bakoka kotalela o boso epai ya bomoi boye bozali na Klisto, mpe koyeba mpo ya ntina kani mobeko mopesamaki. Mpe ekosila mobeko kokokisama na Klisto, ete bazali te na ntina ya koyeisa mitema mya bango mikasi na ye ntango mobeko mosengelaki kolongolama.
28 Mpe sikawa tala, bato ba ngai, bozali bato ba nkanza; yango wana, nalobaki o polele epai ya bino, ete bokoka kososola mabe te. Mpe maloba maye nalobaki makoteleme lokola litatoli lyoko likolo lya bino; mpo makoki mpo ya kolakisa moto na moto nzela alima; mpo nzela alima ezali kondima na Klisto mpe kowangana ye te; mpo na kowanganaka ye, owangani lokola baprofeta mpe mobeko.
29 Mpe sikawa tala, nakoloba epai ya bino ete nzela alima ezali kondima na Klisto, mpe koboya ye te; mpe Klisto azali Mosantu Moko wa Yisalaele; yango wana bosengeli kogumbama o nse liboso lya ye, mpe kokumbamela ye na bokasi, mayele, mpe makasi ma bino manso, mpe bozo bwa bino mobimba; mpe soko bosali eye bokobwakama libanda ata moke te.
30 Mpe, mbala nzike lokola ekolongobana, bosengeli kobatela makokisi mpe makuli ma Nzambe kina mobeko mokokokisama moye mopesamaki epai ya Mose.


text:
EBIMÁ KAKA YANGO MOKO?
Nkingo ya furmi
BATO YA MAYELE NA MEKANIKI bakamwaka ndenge furmi etombolaka eloko oyo eleki nzoto na yango na kilo. Mpo na koyeba likoki yango, bato ya mayele na Iniversite ya Ohio, na États-Unis, basalaki ordinatɛrɛ moko oyo ezali lokola furmi mpe esalaka lokola furmi. Batyaki na ordinatɛrɛ yango nguya oyo ekokani na oyo furmi ebimisaka ntango ememi kilo mpe scanner mpo esalisaka na komona bililingi.
Eteni ya ntina mingi na nzoto ya furmi ezali nkingo na yango, yango nde ememaka kilo ya biloko oyo monɔkɔ etomboli. Mposo ya pɛtɛɛpɛtɛɛ oyo ezalaka na kati ya nkingo ya furmi ekangamá na nzoto mpe na motó kaka ndenge misapi ya moto ekɔtanaka ntango akutanisi mabɔkɔ na ye. Moko ya bato ya mayele yango alobi boye: “Ndenge oyo mposo ekangamá na nzoto na yango ezali mpenza na ntina mingi mpo na nkingo. Na ntembe te, esika oyo mposo ya makasi ná oyo ya pɛtɛɛ ekutaná ekangamá makasi mpe mbala mosusu yango nde esalaka ete nkingo ezala makasi mpe etombolaka biloko ya kilo.” Bato ya mayele bakanisaka ete soki bayebi malamu ndenge oyo nkingo ya furmi esalaka, ekosalisa bango básala barobo ya malamu koleka.
Okanisi nini? Ndenge oyo nkingo ya furmi esangisi makambo ebeleebele bongo mpe esalaka na boyokani, ebimá kaka yango moko to basalaki yango kosala?


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Marko 4:1-41
4 Mpe abandaki lisusu koteya pembeni ya mbu.+ Mpe ebele mpenza ya bato bayanganaki pene na ye, bongo amataki na masuwa moko mpe afandaki mwa mosika likoló ya mbu, kasi ebele ya bato nyonso wana pembeni ya mbu bazalaki na bokula.+2 Bongo abandaki koteya bango makambo mingi na bandakisa+ mpe koloba na bango na liteya na ye+ ete:3 “Bóyoka. Talá! Moloni abimaki mpo na kolona.+4 Mpe ntango azalaki kolona, ndambo ya mboto ekweaki pembeni ya nzela, mpe bandɛkɛ bayaki balei yango.+5 Mpe mboto mosusu ekweaki na esika libanga ezali mpe ya solo, ezwaki mabele mingi te kuna, mpe ebimaki nokinoki mpo mabele na yango ezalaki mozindo te.+6 Kasi ntango moi ebimaki, yango ezikaki, mpe lokola ezalaki na misisa te ekaukaki.+7 Mpe mboto mosusu ekweaki na kati ya banzubɛ, mpe banzubɛ ekolaki mpe etyaki yango nkaka, mpe ebotaki mbuma te.+8 Kasi mosusu ekweaki na mabele ya malamu,+ mpe, nsima ya kobima mpe kokola, ebandaki kobota mbuma, mpe ezalaki kobimisa mbuma mbala ntuku misato (30), mpe ntuku motoba (60) mpe nkama moko (100).”+9 Bongo abakisaki liloba ete: “Oyo azali na matoi ya koyoka ayoka.”+10 Nzokande ntango azalaki kaka ye moko, baoyo bazalaki zingazinga na ye elongo na bantoma zomi na mibale babandaki kotuna ye mituna mpo na bandakisa wana.+11 Mpe abandaki koloba na bango ete: “Sekele mosantu+ ya bokonzi ya Nzambe epesami na bino, kasi mpo na baoyo bazali na libándá makambo nyonso elekaka na bandakisa,+12 mpo, atako bazali kotala, bátala kasi bámona te, mpe atako bazali koyoka, báyoka kasi bákanga ntina na yango te, mpe bázonga nsima te mpe bálimbisama te.”+13 Lisusu, alobaki na bango ete: “Boyebi ndakisa wana te, bongo ndenge nini bokokanga ntina ya bandakisa nyonso mosusu?14 “Moloni azali kolona liloba.+15 Na yango, talá mboto oyo ezali pembeni ya nzela epai liloba elonamaki; kasi nokinoki nsima ya koyoka yango Satana ayei+ mpe alongoli liloba oyo elonamaki na kati na bango.+16 Ndenge moko mpe baoyo nde mboto oyo elonamaki na esika libanga ezali: na ntango bayoki liloba, bandimi yango na esengo.+17 Nzokande bazali na misisa te na kati na bango, kasi baumeli mwa moke; na nsima ntango kaka bolɔzi to monyoko ebimi mpo na liloba, babɛti libaku.+18 Mosusu mpe ezali oyo elonami na kati ya banzubɛ; yango nde bato oyo bayoki liloba,+19 kasi mitungisi+ ya makambo ya ntango oyo mpe nguya ya bokosi ya bomɛngo+ mpe bamposa+ ya biloko mosusu ekɔti mpe etye liloba nkaka, mpe eboti mbuma te.+20 Mpo na kosukisa, oyo elonamaki na mabele ya malamu nde baoyo bayoki liloba mpe bayambi yango malamu mpe baboti mbuma mbala ntuku misato (30) mpe ntuku motoba (60) mpe nkama moko (100).”+21 Mpe alobaki na bango lisusu ete: “Bayaka na mwinda te mpo na kotya yango na nse ya ekɔlɔ ya komekela to na nse ya mbeto, boye te? Bayaka na yango nde mpo na kotya yango likoló ya etɛlɛmiselo ya miinda, boye te?+22 Mpo eloko moko te ebatamá soki ezalaki te mpo ebimisama polele; eloko moko te ebombamá malamumalamu soki ezalaki te mpo emonana polele.+23 Moto oyo azali na matoi ya koyoka, ayoka.”+24 Alobaki na bango lisusu ete: “Bókeba na makambo bozali koyoka.+ Na emekeli oyo bozali komekela, bakomekela bino na yango,+ ɛɛ, bakobakisela bino mingi lisusu.+25 Mpo moto oyo azali na eloko, bakopesa ye mingi lisusu; kasi moto oyo azali na eloko te, ata oyo azali na yango bakobɔtɔla ye yango.”+26 Bongo alobaki lisusu ete: “Bokonzi ya Nzambe ezali ndenge oyo: ezali lokola ntango moto moko abwaki mboto na mabele,+27 mpe alali na butu mpe alamuki na moi, mpe mboto ebimi mpe ekoli, kasi ayebi te soki esalemi ndenge nini.+28 Mabele yango, kaka yango moko, ebandi kobota mbuma mokemoke: ya liboso lititi, na nsima motó, na nsuka nde mbuma mobimba na kati ya motó yango.29 Kasi nokinoki ntango mbuma epesi yango nzela, akati na likwangola, mpamba te ntango ya kobuka mbuma ekómi.”30 Mpe alobaki lisusu ete: “Tokokokanisa bokonzi ya Nzambe na eloko nini, to tokopesa ndakisa nini mpo na kolobela yango?+31 Ezali lokola mbuma ya mutarde, oyo na ntango elonamaki na nse ezalaki moke mpenza koleka mboto nyonso oyo ezali awa na mabele+—32 kasi ntango elonami, ebimaka mpe ekómaka monene koleka milona nyonso mosusu mpe ebimisaka bitape minene,+ bongo bandɛkɛ ya likoló+ ekoki koya kofanda na nse ya elili na yango.”+33 Bongo na bandakisa+ mingi ya ndenge wana azalaki koyebisa bango liloba, na meko oyo bakokaki koyoka.34 Kutu, azalaki koloba na bango te kozanga kopesa ndakisa, kasi azalaki kolimbwela bayekoli na ye makambo nyonso wana bazalaki kaka bango moko.+35 Mpe na mokolo yango, ntango mpokwa ekómaki, alobaki na bango ete: “Tókatisa na ngámbo mosusu.”+36 Bongo nsima ya kozongisa ebele yango ya bato, bakamataki ye na masuwa, kaka boye, mpe bamasuwa mosusu ezalaki elongo na ye.+37 Nzokande mopɛpɛ moko ya makasi mpe ya nsɔmɔ mpenza ebɛtaki, mpe mbonge ezalaki komibwaka na masuwa, bongo masuwa etikalaki moke etonda na mai.+38 Kasi azalaki na eteni ya nsima ya masuwa, alalaki likoló ya kuse. Bongo balamwisaki ye mpe balobaki na ye ete: “Moteyi, ezali kosala yo eloko te ndenge tolingi tókufa?”+39 Na yango atɛlɛmaki mpe apamelaki mopɛpɛ mpe alobaki na mbu ete: “Shiii! Fandá nyɛɛ!”+ Mpe mopɛpɛ ekitaki, mpe kimya moko monene ekɔtaki.+40 Bongo alobaki na bango ete: “Mpo na nini bozali kobangabanga? Bozali naino na kondima te?”41 Kasi kobanga moko ya nsɔmɔ ekangaki bango, mpe bazalaki kolobana bango na bango ete: “Oyo azali mpenza nani, mpo ata mopɛpɛ ná mbu etosa ye?”+


text:
Komelá biso
Tozali na esengo ya kosalisa bato oyo basepelaka na Biblia to na mosala na biso na mokili mobimba. Finá esika moko oyo olingi awa na nse mpo na kokutana na Batatoli ya Yehova ya mboka na bino.
Luká dati ya Ekaniseli ya liwa ya Yesu mpo na mbula oyo ezali koya
Luká esika Batatoli ya Yehova bakosala liyangani moko monene
Bengá na telefone to komelá biso na baadrɛsi oyo ezali wana na nse
Guinée Équatoriale
Les Témoins de Jéhovah du Cameroun
BP 889
DOUALA
CAMEROUN
+237 233 821 830
+237 233 821 834
+237 699 995 502
+237 699 999 837
+001 914-509-0046 (Liyebisi: Na kotalela réseau ya telefone oyo osalelaka, okofuta mingi te soki obengi Betele ya Cameroun na nimero oyo ya États-Unis.)
Ngonga ya mosala
Lundi tii Vendredi
7:45 tii 12:00 mpe 13:15 tii 17:00


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Emoniseli 22:1-21
22 Mpe alakisaki ngai ebale moko ya mai ya bomoi,+ pɛɛ lokola kristale, ezali kouta na kiti ya bokonzi ya Nzambe mpe ya Mwana-Mpate,+ ekei2 tii na katikati ya balabala na yango ya monene. Mpe na ngámbo oyo ya ebale mpe na ngámbo mosusu ezalaki na banzete+ ya bomoi oyo ezalaki kobota mbuma mbala zomi na mibale, ezali kopesa mbuma na yango sanza na sanza.+ Mpe nkasa ya banzete wana ezalaki mpo na kobikisa bikólo.+3 Mpe elakeli mabe ata moko ekozala lisusu te.+ Kasi kiti ya bokonzi ya Nzambe+ mpe ya Mwana-Mpate+ ekozala na engumba wana, mpe baombo na ye bakosalela ye mosala mosantu;+4 mpe bakomona elongi na ye,+ mpe nkombo na ye ekozala na bilongi na bango.+5 Mpe butu ekozala lisusu te,+ mpe bazali na mposa ya pole ya mwinda te mpe ya pole ya moi te, mpo Yehova Nzambe akosopela bango pole,+ mpe bakoyangela libela na libela.+6 Mpe alobaki na ngai ete: “Maloba wana ezali sembo mpe solo;+ ɛɛ, Yehova Nzambe oyo alobaka+ na nzela ya basakoli+ atindaki anzelu na ye mpo na kolakisa baombo na ye makambo oyo esengeli kosalema nsima ya mwa ntango moke.+7 Mpe talá! Nazali koya nokinoki.+ Esengo na moto oyo azali kotosa maloba ya esakweli ya rulo oyo.”+8 Ya solo, ngai Yoane nde moto nazalaki koyoka mpe komona makambo wana. Mpe ntango nasilisaki koyoka mpe komona, nakweaki mpo na kosambela+ na makolo ya anzelu oyo azalaki kolakisa ngai makambo yango.9 Kasi ayebisi ngai ete: “Kebá! Kosala bongo te! Nazali kaka moninga na yo moombo mpe moninga ya bandeko na yo oyo bazali basakoli+ mpe ya baoyo bazali kotosa maloba ya rulo oyo. Sambelá Nzambe.”+10 Ayebisi ngai lisusu ete: “Kobomba maloba ya esakweli ya rulo oyo te, mpo ntango oyo etyamá ekómi pene.+11 Moto oyo azali kosala makambo ya kozanga boyengebene, asala lisusu makambo ya kozanga boyengebene;+ mpe moto ya mbindo akóma lisusu mbindo;+ kasi moyengebene+ asala lisusu boyengebene, mpe mosantu akóma lisusu mosantu.+12 “‘Talá! Nazali koya nokinoki,+ mpe nazali na mbano+ ya kopesa, mpo na kozongisela moto na moto ndenge mosala na ye ezali.+13 Ngai nazali Alfa ná Omega,+ moto ya liboso mpe moto ya nsuka,+ ebandeli mpe nsuka.14 Esengo na baoyo bazali kosukola bazambala na bango,+ mpo bázala na lotomo ya kokende na banzete ya bomoi+ mpe bázwa nzela ya kokɔta na engumba mosantu na baporte na yango.+15 Bambwa+ ná baoyo basalaka misala ya bilimo mabe+ ná bato ya pite+ ná babomi-bato ná basambeli ya bikeko mpe moto nyonso oyo alingá mpe amipesá na lokuta+ bazali libándá.’16 “‘Ngai, Yesu, natindaki anzelu na ngai atatwela bino makambo wana mpo na masangá. Nazali mosisa+ mpe mwana+ ya Davidi, mpe monzoto ya ntɔngɔ oyo engɛngaka.’”+17 Mpe elimo+ ná mwasi ya libala+ bazali se koloba ete: “Yaká!” Mpe tiká moto nyonso oyo ayoki aloba: “Yaká!”+ Mpe tiká moto nyonso oyo azali na mposa ya mai aya;+ tiká moto nyonso oyo alingi, akamata mai ya bomoi ofele.+18 “Nazali kotatwela moto nyonso oyo azali koyoka maloba ya esakweli ya rulo oyo ete: Soki moto abakisi likambo mosusu+ na makambo oyo, Nzambe akobakisela ye malɔzi+ oyo ekomami na rulo oyo;19 mpe soki moto alongoli liloba moko na maloba ya rulo ya esakweli oyo, Nzambe akolongola likabo na ye na makambo oyo ekomami na rulo oyo—akopesa ye nzela te ya kolya mbuma ya banzete ya bomoi+ mpe ya kokɔta na engumba mosantu.+20 “Oyo azali kotatola makambo oyo alobi ete: ‘Ya solo; nazali koya nokinoki.’”+“Amen! Yaká, Nkolo Yesu.”21 Boboto monene ya Nkolo Yesu Kristo ezala na basantu.+


text:
Bismillah Al-Rehman Al-Raheem
(in Lingala language spoken in Congo-Kinshasa)
MUKALA YA MINDELE
Ekomami na AL Hafiz B.A.Masri
Hafiz Bashir Ahmad Masri, abotamaki na mboka ya Inde mubu 1914. Tata naye azalaki Qadiyani omaboko ya Mirza Ghulam, oyo azalaki Qadiyani mozalisi ( fondateur) ya lingomba ya Ahmadiya. Akolaki mpe amipesaki mingi o lingomba ya Qadiyani. Tangu akokisaki mibuu zomi na mitano, nde akutanaki na Mirza Basheeruddin Mehmood, azalaki mukitani ya mibale mpe mwana ya Mirza ye nde amotiyaki ye kokoso ( mubulu) po na lingomba ( Ahmadiya), kobanza ete wana nde ezali Islam, azalaki nalikambo mususu yakosalela ye te. Hafiz Bashir na Tata naye bakomaki o mboka Qadian. Ezalaki bongo mikolo mike o sima ya bango koyengela o lingomba la Islam.Na mikolo mina Tata naye atikalaki kaka na lingomba ya Ahmadiya na asanganaki na lingomba( groupe) la Lahori. Hafiz Bashir azuaki diplôme ya Maîtrise o collège ya Lohori ya Université ya Punjab. Azalaki koyokola lisusu o faculte ya lokota Arabe na Universite Al Azhar. Azalaki koloba ba ndinga ebele lokola Anglais, Arabe, Urdu, Hindoustan, Punjab na Swahili. Avandaki na Afrique ya Est mibuu tuku mibale
( 20 ans) kuna azalaki mukambi ya eteyelo (Ecole) munene ya secondaire. Mpe akambaki lisusu bisika ( postes) ya secretaire na President ya mangomba ebele oyo etali makambo ya Nzambe na ba organisations ya masanga ya bana Asie, ya bana Afrique, ya bana Mpoto, na lingomba oyo etali bolamu ya ba nyama ( bibwele).
Mubuu 1961, Hafiz Bashir akendeki kovanda na mboka Angleterre kuna nde ayekolaki musala ya bompanzi sango ( journalisme). Mpe akambaki lisusu mibuu motoba ( 6 ans) Journal oyo ekenda sango na kombo “ Islamic Review”.
Ndako ya Nzambe ( Mosquee) ya Woking ( Angleterre) etongama na Nawab Begum wa mboka Bhopal na kati ya suka ya ndambo ya siecle oyo eleki na mubuu 1920 ba Qadiyani babotolaki yango. Tango Mr. Hafiz Bashir azalaki na Angleterre mubuu 1964, ba Qadiyani baponaki ye Imam mona, nakobanza ete atikalaki kaka mundimi ya Qadiyani. Sima ya mibuu zomi ya musala yakokamba, azalaki mu ndimi ya yambo wa musulman sunnite oyo aponamaki Imam ya Mosquee Shah Jehan, natango wana mosquee mona mozalaki esika ya bokutani ya musulman ya ba mindele ( Centre Islamique pour les Européens). Mubuu 1968 atikaki, mpe azongisaki bokambi ya mosquee o maboko ya ba musulmans. Sima nde abandaki kosala mibembo okati ya bamboka ya ba musulmans koleka tuku minei ( 40) na mibu misatu
( 3 ans) na tina ete akolisa mayele ya mbonsomi ya Islam. Ye mpe ayebanaki mingi o mboka Angleterre mpo na mateya maye maike kolekela nzela ya radio na television. Akomaki lisusu mateya ya ndenge na ndenge matali Islam.
Nakati ya misala naye mia bokomi ezali: “ Islam Concern for Animals”, “ Animals in Islam”. Liboso ya liwa naye Hafiz Bashir asalaki lingomba (association) na kombo: “ International Muslim Association for Animals and Nature”,” IMAAN”. Akufaki na mubuu 1993 azalaki na mibuu tuku sambo na libua ( 79 ans). Mpe sambela ya maiti naye esambelamaki o mosquee ya Woking o mboka Londres.
Oyo elandi ezali bongo maye masalemi okati ya enregistrement ya maloba elobami na
M. Hafiz Bashir.
Okombo ya Nzambe, Ta Ngolu mpe Boboto.
Lingomba ya Qadiyani eyebani na kombo ya Mirzaiyyat / Ahmadiyyat, mikolo oyo ekomi likambo ya tembe. Ba musulman ya mokili mobimba, bazali kosangana mpo nako yangana lingambo oyo ya mabe oyo emi tie nakati ya Islam. Po na nini ekomi boye? Po na nini tozali koboya bango mingi mingi na mikolo oyo? Mbala mingi bilenge batuni ngai mpo na nini tozali koboya Mirzayyat / Ahmadiyyat nzoka nde Islam ezali koteya koyokana mawa mpe kopikila ( patience) na mituna miye mitali bokabwani nakati ya lingomba.
Batu ya mikolo oyo, oyo bazali na limemia bazali kokanisa ete tokoki kozala na lolenge moko lokola mangomba mususu mpe makanisi mususu oyo ezali nzela moko te na makanisi ya Islam. Pamba te, mangomba mususu mazali nakondima ete bantoma mususu bazali bana ya Nzambe, basusu bazali koteya ete batu basambela bikelamu lokola ba nyama, basusu bazali kondima te ete Nzambe mokeli azalaka.
Kasi, ata soki bokabuani ezali o kati ya bo ndimi, tozali kotika bango. Ba musulman mususu bazali kokanisa ete ezali malamu kotika ba Ahmadiya balanda nzela na bango. Po na kolinga koyeba maye manso mpe mituna miyike miye mi kokani, nde toluki obozindo penza po ete tokoka koyeba bosolo boye bozuami o kati ya lingomba lina. Mutuna, Ahmadiya ezali solo lingomba ya bo bongoli na kati ya Islam ndenge bazali kokanisa? To ezali eloko ya lukuta o kombo ya Islam?
O mibuu ya ebandeli ya Ahmadiya, esili koleka mibuu nkama( 100 ans), ba nganga Nzambe ba biso bamitungisaki mingi te mpo na likambo oyo ya lukuta ya satana. Pamba te, lingomba
( secte) ya Ahmadiya ebimaki lokola lingomba ya mateya mpe Shariat ya Islam na makanisi ya ko bongola Islam.
Babanzaki ete songi songi ( Fitna) wana eko limua na liwa, lolenge moko batomboki baye babima o tango ya kala ( po nakobebisa Islam) kasi bakokisaki mokano mua bango te.
Ndenge tango ezali koleka, bazomona ete lingomba wana ( Ahmadiya) ezali yango te ndenge liso ebanda komona, ekomi mabe mingi koleka ndenge ezali komonana libanda.
Na sima ya mikolo, nde ebimi na polele o miso ya ba musulman ete ba Ahmadiya bazalaki na lisalisi munene wuta na Bangelesa ( Empire Britanique).
Na tango wana, bakambi ya mboka Inde ba bandaki komona ba musulman ete bakoki kozala mpe bazali ba fiti ( traîtres). Ezalaki bongo mibuu tuku misatu na mitanu ( 35 ans) epai wapi ba musulman basalaki matata ti kino balingaki kokonza na sima nde eye koyebana na kombo ya “ La Révolution de 1857”.
Bulamatari ya Bangelesa bamonaki ba Qadiyani ( Ahmadiya) nde batu basolo po ete bakoki kosala na bango po na kobebisa makambo nioso mantina po na Islam. Boye, nde basugaki bango pe bapesi bango lungunia na maye manso ya ba Qadiyani ( Ahmadiya) mazali koteya kondima mpe kolanda Bulamatali ya Bangelesa.
Ba Qadiyani ( Amadiya) ba lekisaki ndelo na koloba ete ko ndima na kolanda Bulamatali ya Bangelesa ezali moko okati ya makonzi ya lingomba po na ba musulman ya Inde. Po na kolendisa makambo oyo ( Fatwa), ba bimisi makomi ya Qur’an Esantu maye mazali kotinda ba musulman ete batosa baye bazali kokonza, elingi koloba bakonzi ya mboka ya Bangelesa baye bazali na Inde. Nzoka nde, tango bazali kotanga makomi mana ( Verset), bazali kobosana ete mobeko moye mozuami okati ya Qur’an –e – Majeed elobi ete bakonzi basengeli bazala okati na biso, elingi koloba ba musulman. Ezali kaka te na mibuu ya ebandeli nde Qadiani ( Ahmadiya) abandaki kolanda bokonzi ya Bangelesa. Bomoyi na bango bonso, lingomba wana ( Ahmadiya) ezalaki kosala na nzela ya mulili ( sekele) na banguna. Esali lisusu ya ko bombana te mikolo oyo koloba ete ko bunda po nakowela koyebana o kati ya mokili, mingi mingi na ba mboka ya Moyen Orient, ba Qadiyani bamipesaki mingi na kosala na ba nguna ya bamboka ya Islam. Ba musulman mususu bazali kokamwa na misala mie mizali ko kokana na misala ya Nzambe na ndenge bazali kolonga na kotia ba bureau na bango na ba mboka ebele.Ba musulman moke nde bayebi nabosolo ete bisika bina bizali ya bangu biye babongoli yango lokola bisika ya mateya ( Dawa’h, Tabligh).
Kasi, balandi ya Qadiyani ( Ahmadiya) bayebaka te maye manso mazali kosalama na molili
( sekele). Bazolakisa bango ete kokende liboso ya lingomba ezali po na mabonza, makabo, nzoka nde, misolo miyike eko tiamaka o Qadiyani wuta na bamboka eye makambo ma bango ya politiques, doctrinaux, idéologiques na économies ezali na mikakatano o kati ya bamboka ya Islam. Banguna ya Islam basili kozua na kati ya Qadiyani balandi na ba fiti ya makasi. Po na boye, misala mia bango ezali pete pamba te bazali kosala onse ya elili ya Islam pe bazali kondimama lokola lingomba (secte) ya Islam o kati ya ba mboka ebele.
Ezali kokamuisa batu mingi komona ete ekomi pete na mikolo oyo ( mbula oyo). Ba Qadiyani bawuta Inde na Pakistan bazali kokende ko vanda o ba mboka Mpoto na America, nzoka nde makambo ezali pasi mingi po na batu mususu.
Na ebandeli nalobaki ete kokoso okati ya ba musulman na ba Qadiyani ezali po ete ba Qadiani bokomi na makani ya mokibisi (hypocrite) ete bazali o kati ya Islam.
Botika ngai nalobela bino bosolo ezali te po na kozanga boyokani to po na mabe ya makambo na bango te. Soki balobaka ete bazali balandi ya moko ya mangomba ya sika oyo ezali islam te, tolingaki ko bundisa bango te, tolingaki kovanda na bango na bo kimia lokola mangomba mususu, elingi koloba boyokani. Nzoka nde tozali na mangomba mususu maye tozali na bango nzela moko te kasi tosololaka na bango mpe toteyanaka ti toyokani.
Po na yango tokoki kotikate lukuta ata moke te, tango tokoyoka mutu ya lukuta azali komizua o kati na biso, ye wana abandi kobongola pe kobundisa makonzi minene ya bondimi na biso.
Botika ngai na tangele bino ndakisa mike:
Toyebi ete likambo ya kosukisa bontoma na kati ya Islam ezali solo mpe ezali na tembe te o kati ya histoire ya mangomba ya Nzambe ya solo. Toyebi ete ezali na tango te oyo Nzambe atika kotinda bamtoma te po ko kulisa makambo ya molimo pe komema batu na nzela ya semba. Oyo ezali moko ya mankonzi ya bondimi o kati ya Islam.
Pamba te ba musulman bandimaka bantoma banso Nzambe atinda. Likambo oyo ezali kolakisa ete Nzambe alandisaki kotinda bantoma po bateya batu kolandana na bondimi na bango na mayele na bango pe na tango ya kokesana.
Likambo oyo yakolandisa bimoneseli ( révélation) kolekela bantoma ti kino mutu akolisi mayele akomi koyeba makambo ya malamu na mabe. Nde tango wana Nkolo Nzambe akokisi mobeko moye biso ba musulman tozali kobenga SHARIAH kolekela Prophète Muhammad (SAW).
Kolandana na bondimi oyo ba musulman bazala na kondima makasi ete ntoma moko te akoya nasima ya Prophete Muhammad (SAW). Na soki mutu ametie kobanza ete azali ntoma, akomonana lokola mutu ya liboma, to mutu ya lukuta, to lisusu mokibisi ( hypocrite).
Tango Mirza Ghulam Ahmad ya mboka Qadiani asakolaki sango ya lukuta ete ye azali mutindami ya Nzambe lokola Massiya ya elaka, lisanga nyoso etelemi nakoyeba ete azali mopengoli ( hérétique). Lokola nasili koloba ete fitna oyo okati ya Islam elingaki ezipama, soki ezala lisalisi ya Bulamatali ya Bangelesa te.
Boye lelo, tozali komona lisusu po na lisalisi ya mosolo oyo lingomba ya Ahmadiya ezali kozua wuta ba mboka ebele nde ba Qadiyani bazali kobongisa ba campagnes na bango.
Ata soki banzela ( madhehebu) ya makanisi ya Islam ezali mingi, kasi bokeseni ezali kosuka kaka na makombo ya mike mike. Bokeseni ezali te o kati ya bondimi. Makambo mibale esalisi kotonga bondeko ya ba musulman pe kolandisa etinda ( message):
· Ya yambo, kosukisa mukanda mua Qur’an Esantu oyo ezali maloba uta epa ya Nzambe.
· Ya mibale, kosukisa Bontoma ya Muhammad (SAW) yende azali suka ya bantoma ya Nzambe.
Soki boningisi makonzi mibale maye to tangi olikolo, ezali lokola kobuka litungi la Islam.
Naboye, koyeba ete bomoto ya Prophète Muhammad (SAW) lokola suka ya bantoma banso ezali likonzi liye makambo manso ya Islam na kindeko ya molongo mobimba ezali konzunguluka ( osciller).
Pamba te, mbala inso banguna ba Islam bazali koluka kobebisa misisa ya Islam, babandaka koyimayima mpe koyangana bosolo ya Qur’an Esantu mpe kofinga bomoto ya Santu Prophète Muhammad(SAW).
Tokomi na momesano ya koyeba bitumba bina na epayi wapi ezali kowuta mpe toyebi ndenge nini tokoki kobikisa yango.
Mikakatano ya solo ekobimaka na tango eye mutu moko na kati ya islam abandi kobundisa, ndenge ba Qadiyani bazali kosala. Tokoki kosala manso, kasi soki tozali esika moko, tozali koyeba makambo te, tokoki kosuama na nioka okati ya esobe.
Wana nde ezo komele bandeko babiso ba musulman. Tango Mirza Ghulam Ahmad abandaki lingomba ya Ahmadiya, ba musulman o mboka Inde balekaki tango moko ya pasi mingi. Ba kambi ya lingoma ya euclesia basalaki campagne moko ya munene mpo na kobongola ndambo ya ba musulman. Ndenge moko, ba Hindou bango pe basalaki oyo ya bango campagne lokola ba Ahmadiya o kati ya lingomba na bango na kombo “ SHUDHI”.
O likolo bitumba nyoso wana, Bulamatali ya Bangelesa atikaki te makambo naye yakolembisa makasi ya ba musulman. Na tango oyo ya kobangisa ba musulman nde Mirza Ghulam Ahmad Qadiyani amibimisa. Na kati ya mateya naye ya yambo, alobelaki atamuke te soki akoki kozala Prophète, Massiya ya elaka.
Ngai ( Hafiz B.A. Misri) nabotamaki na mboka Qadiyani epai wapi nakola na kati ya batu bana. Nayebi ete batu mingi bakotaki o lingomba Ahmadiya kobanza ete lingomba lina nde liye likobongisa Islam.
Po na boye, kolandana na Progres na boyebani oye azalaki nango, Mirza nde abandaki muke muke na kobombana kotia makanisi naye moko na siam ya musu, tu lelo, ba Qadiyani ya 3e na 4e générations bakomelaki te koyeba ndenge nini bakosamaki. Azali ata nalikanisi moko te pamba te ye moko mirza Ghulam Ahmad oyo bakoko na bango bandimaki ye po na lukuta ete azali musalisi ya Prophète Ahmad ( Muhammad), sikoyo ye moko amikomisi “ Prophete Ahmad” na bolingi bwaye.
Bilenge ya mikolo oyo ya Qadiani basukamaki ongo na boyebi te okati ya bondimi bwa bango. Ba Qadiyani basili kondima ete “ Bantoma” bua Mirza Ghulam ezali moko nakati ya bondimi ya Islam. Bondimi bona bozali na motuya penza po na bango pamba te ba musulman banso baye bazali ba qadiyani te bakozuaka bango lokola ba “Kafirs”. Mingi penza, ezali lisusu po na Qadiyani asambela na sima ya imam musulma to andima libala ya musulma na qadiyani.
Lisusu, mboka Qadian ezua esika ya La Mécque pamba te bakomi kokende kuna kosala pélérinage.
Bisika mingi o kati ya mboka Quadian bisili kokoma bilembo ya Nkolo nzambe mpo na bamgo, lokola Qur’an esantu azali kotanda bisika moko moko o kati ya La Mecque, ndakisa “ Sha’air Allah”.
Mwasi ya Mirza Ghulam ye pe bazali kobenga ye Mama ya Bandimi:
“ Ummul – Momineen”, ndenge moko ba musulman bazali kobenga basi ya Prophète Muhammad ( SAW).
Wa mibale okati ya bacalife ya ba quadiyani, Mirza Basheeruddin Mahmud mwana ya Mirza Ghulam Ahmad quadiani asili komi lobela ete esika naye ya molimo ezali likolo mingi koleka ya Oumar bin Khattab, Calife wa mibale wa Islam, nzoka yango, eyebani polele ete zoba oyo azalaki mobebisi musali ekobo munene.
Kala mingi te, Amir wa ba Qadiani wa mikolo oyo atiaki tembe ya Mubahillah epa ya ba musulma. Ngai ( Hafiz) batindelaki ngai mokanda mona onzela ya poste nazuaki yango.
Eyano na ngai, namonisaki makanisi na ngai moko likolo ya kanyaka ya mayele eye ezali komonana okati ya quadiani. Makomi na ngai, ndimbula ya makomi na bango pe ndenge nini na bimaki okati ya lingomba lina ( Qadiyani) makambo manso makomami o kati ya mokanda ya muke moye mobimaki lolenge ya mokanda ya polele moye etindamaki epa ya Amir ya ba qadiani. Mokanda wana ya moke ezuami na adresse oyo elandi na nse.
Wassalamo Alaikum wa rahmatullah wabarakatuh
Al Hafiz B.A Misri
Mouvement Anti Ahmadiyya en Islam
Dr SEYD RASHID ALI
P.O.BOX 11560
DIBBA FUJAIRAH, United Arab Emirates
Fax 00971 9 2 442846
raseyd@emirates.net.ae http://alhafeez.org/rashid/


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Emoniseli 3:1-22
3 “Mpe komelá anzelu+ ya lisangá ya Sarde ete: Moto oyo azali na bilimo nsambo+ ya Nzambe mpe na minzoto nsambo+ alobi makambo oyo: ‘Nayebi misala na yo, oyebani ete ozali na bomoi, nzokande okufá.+2 Kebá,+ mpe lendisá+ biloko oyo etikali oyo ekómaki pene ya kokufa, mpo nakuti ete okokisi misala na yo nyonso te liboso ya Nzambe na ngai.+3 Yango wana, kanisá ntango nyonso ndenge ozwi+ mpe ndenge oyoki, mpe kobá kobatela yango,+ mpe bongolá motema.+ Ya solo soki olamuki te,+ nakoya lokola moyibi,+ mpe okoyeba ata moke te ngonga oyo nakobimela yo.+4 “‘Nzokande, ozali na mwa bato+ na Sarde oyo bakómisaki bilamba na bango ya likoló mbindo te,+ mpe bakotambola elongo na ngai na bilamba ya mpɛmbɛ,+ mpo babongi na yango.+5 Moto oyo alongi+ bakolatisa ye bilamba ya likoló ya mpɛmbɛ;+ mpe nakoboma nkombo na ye te na buku ya bomoi,+ kasi nakondima nkombo na ye liboso ya Tata na ngai+ mpe liboso ya baanzelu na ye.+6 Moto oyo azali na litoi ayoka oyo elimo+ ezali koloba na masangá.’7 “Mpe komelá anzelu+ ya lisangá ya Filadelfia ete: Moto oyo azali mosantu,+ oyo alobaka solo,+ oyo azali na fungola ya Davidi,+ oyo afungolaka mpe moto moko te akoki kokanga, oyo akangaka mpe moto moko te akoki kofungola, alobi makambo oyo:8 ‘Nayebi makambo oyo osalaka+—talá! natye liboso na yo porte oyo efungwami,+ oyo moto moko te akoki kokanga—ete ozali na nguya moke, mpe otosaki liloba na ngai mpe owanganaki nkombo na ngai te.+9 Talá! nakopesa bato ya sinagoga ya Satana oyo balobaka ete bazali Bayuda,+ nzokande bazali Bayuda te kasi bazali nde kokosa+—talá! nakosala ete báya kogumbama+ na makolo na yo mpe nakosala ete báyeba ete ngai nalingá yo.10 Lokola otosaki liloba oyo oyokaki mpo na ezaleli na ngai ya koyika mpiko,+ ngai mpe nakobatela+ yo na ngonga ya komekama, oyo ekoya na mabele mobimba esika bato bafandi, mpo na komeka bato oyo bafandi na mabele.+11 Nazali koya nokinoki.+ Simbá makasi oyo ozali na yango,+ mpo moto moko azwa motole na yo te.+12 “‘Moto oyo alongi—nakokómisa ye likonzí+ na tempelo+ ya Nzambe na ngai,+ mpe akobima lisusu te, mpe nakokoma likoló na ye nkombo ya Nzambe na ngai mpe nkombo ya engumba ya Nzambe na ngai, Yerusaleme ya sika+ oyo ezali kouta na likoló epai ya Nzambe na ngai mpe kokita, mpe nkombo na ngai ya sika.+13 Moto oyo azali na litoi ayoka oyo elimo+ ezali koloba na masangá.’14 “Mpe komelá anzelu ya lisangá ya Laodikia+ ete: Talá makambo oyo Amen,+ motatoli+ ya sembo+ mpe ya solo,+ ebandeli ya bozalisi ya Nzambe,+ alobi:15 ‘Nayebi makambo oyo osalaka, ozali mpiɔ te mɔtɔ mpe te. Nalingaki ozala mpiɔ to mɔtɔ.16 Bongo lokola ozali mwa molunge kaka mpe mɔtɔ te+ mpiɔ mpe te,+ nakosanza yo na monɔkɔ na ngai.17 Lokola olobaka ete: “Nazali mozwi+ mpe nanduki bomɛngo mpe nazali ata na mposa ya eloko moko te,” kasi oyebi te ete ozali moto ya mpasi mpe moto ya mawa mpe mobola mpe moto oyo akufá miso+ mpe bolumbu,18 nazali kopesa yo toli osomba epai na ngai wolo+ oyo epɛtolami na mɔtɔ mpo okóma mozwi, osomba mpe bilamba ya likoló ya mpɛmbɛ mpo olata mpe mpo nsɔni ya bolumbu na yo emonana te,+ mpe osomba nkisi ya miso mpo opakola na miso na yo+ bongo omona.19 “‘Bato nyonso oyo ngai nalingaka mingi napamelaka bango mpe napesaka bango disiplini.+ Yango wana, zalá na molende mpe bongolá motema.+20 Talá! Natɛlɛmi na porte+ mpe nazali kobɛta kɔkɔkɔ. Soki moto ayoki mongongo na ngai mpe afungoli porte,+ nakokɔta na ndako na ye mpe nakolya bilei ya mpokwa elongo na ye mpe ye elongo na ngai.21 Moto oyo alongi+ nakopesa ye nzela afanda elongo na ngai na kiti na ngai ya bokonzi,+ ndenge ngai mpe nalongaki mpe nafandi+ elongo na Tata na ngai na kiti na ye ya bokonzi.+22 Moto oyo azali na litoi ayoka oyo elimo+ ezali koloba na masangá.’”+


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Ebandeli 31:1-55
31 Na nsima, ayokaki maloba oyo bana ya Labana bazalaki koloba ete: “Yakobo akamati biloko nyonso ya tata na biso; mpe bomɛngo nyonso oyo anduki euti na biloko ya tata na biso.”+2 Ntango Yakobo azalaki kotala elongi ya Labana, yango ezalaki lisusu te ndenge ezalaki liboso epai na ye.+3 Nsukansuka, Yehova alobaki na Yakobo ete: “Zongá na mokili ya batata na yo mpe epai ya bandeko na yo,+ mpe nakokoba kozala elongo na yo.”+4 Bongo Yakobo atindaki bábenga Rashele ná Lea báya na esobe, epai etonga na ye ezalaki,5 mpe alobaki na bango ete:“Ntango nazali komona elongi ya tata na bino, namoni ete azali lisusu te ndenge azalaki liboso epai na ngai;+ kasi Nzambe ya tata na ngai azali elongo na ngai.+6 Mpe bino moko mpenza boyebi ete nasalelaki tata na bino mosala na nguya na ngai nyonso.+7 Mpe tata na bino aluki kobuba ngai mpe abongoli lifuti na ngai mbala zomi, kasi Nzambe atikelaki ye nzela te ya kosala ngai mabe.+8 Soki alobi ete: ‘Oyo ya matɔnɔmatɔnɔ ekozala lifuti na yo,’ etonga mobimba ezalaki kobota bana ya matɔnɔmatɔnɔ; kasi soki alobi ete: ‘Oyo ya nzelanzela ekozala lifuti na yo,’ etonga mobimba mpe ezalaki kobota bana ya nzelanzela.+9 Bongo Nzambe azalaki kolongola etonga ya tata na bino mpe azalaki kopesa ngai yango.+10 Nsukansuka, esalemaki boye: wana banyama ya etonga ekómaki na ntango ya kosangana, natombolaki miso na ngai mpe namonaki nde likambo na ndɔtɔ+ mpe talá bantaba-mibali ya nzelanzela, ya matɔnɔmatɔnɔ mpe ya mwa matɔnɔ ezalaki komatela banyama ya etonga.+11 Bongo anzelu ya Nzambe ya solo alobaki na ngai na ndɔtɔ ete: ‘Yakobo!’ mpe ngai nalobaki ete: ‘Ngai oyo.’+12 Mpe abakisaki ete: ‘Nabondeli yo, tombolá miso na yo mpe talá bantaba-mibali nyonso oyo ezali komatela banyama ya etonga ezali ya nzelanzela, ya matɔnɔmatɔnɔ mpe ya mwa matɔnɔ, mpo namoni nyonso oyo Labana azali kosala yo.+13 Ngai nazali Nzambe ya solo ya Betele,+ esika otyaki likonzí mafuta+ mpe esika osalaki elako epai na ngai.+ Sikoyo tɛlɛmá, bimá na mokili oyo mpe zongá na mokili oyo obotamaki.’”+14 Na yango, Rashele ná Lea bazongiselaki ye maloba ete: “Ezali lisusu na ndambo ya libula mpo na biso na ndako ya tata na biso?+15 Na miso na ye totalelami nde lokola bapaya te mpo atɛká biso, na ndenge azali kaka kolanda kolya mbongo oyo epesamaki mpo na biso?+16 Mpo bomɛngo nyonso oyo Nzambe alongoli epai ya tata na biso ezali ya biso mpe ya bana na biso.+ Bongo sikoyo, oyo nyonso Nzambe alobi na yo, salá yango.”+17 Bongo Yakobo atɛlɛmaki mpe amatisaki bana na ye mpe basi na ye na bakamela;+18 mpe abandaki komema etonga na ye nyonso mpe ebele ya biloko nyonso oyo azwaki,+ etonga na ye oyo azwaki na Padane-arame, mpo akende epai ya Yisaka tata na ye na mokili ya Kanana.+19 Bongo Labana akendaki kokata bampate na ye nsuki. Na ntango yango, Rashele ayibaki baterafime*+ ya tata na ye.20 Na bongo, Yakobo asakanaki na mayele ya Labana moto ya Siri, mpo ayebisaki ye te ete azali kokima.21 Mpe akimaki, ye ná nyonso oyo azalaki na yango; atɛlɛmaki mpe akatisaki Ebale.+ Nsima na yango, atalisaki elongi na ye epai ya etúká ya ngombangomba ya Gileade.+22 Na nsima, na mokolo ya misato, bayebisaki Labana ete Yakobo akimi.23 Na yango, akamataki bandeko na ye elongo na ye mpe abandaki kolanda+ ye na ntaka ya mobembo ya mikolo nsambo mpe azwaki ye na etúká ya ngombangomba ya Gileade.24 Bongo Nzambe abimelaki Labana moto ya Siri+ na ndɔtɔ na butu+ mpe alobaki na ye ete: “Kebá olobela Yakobo likambo moko te ya malamu to ya mabe.”+25 Na yango, Labana akómaki epai ya Yakobo, wana Yakobo asilaki kotɛlɛmisa hema na ye na ngomba mpe Labana atyaki kaa ya bandeko na ye na etúká ya ngombangomba ya Gileade.26 Bongo Labana alobaki na Yakobo ete: “Likambo nini osali, ndenge osakani na mayele na ngai mpe omemi bana na ngai ya basi lokola bato oyo bakangi na etumba?+27 Mpo na nini osengelaki kokima na nkuku mpe osakani na mayele na ngai mpe oyebisi ngai te, mpo natika yo okende na esengo mpe na nzembo,+ na mwa mbonda moke mpe na nzɛnzɛ?+28 Mpe opesaki ngai te libaku ya kopwɛpwa bankɔkɔ na ngai mpe bana na ngai ya basi.+ Ya solo, osali likambo moko ya bozoba.29 Lobɔkɔ na ngai ezali na nguya ya kosala bino mabe,+ kasi Nzambe ya tata na bino alobelaki ngai na butu oyo eleki, ete: ‘Kebá olobela Yakobo likambo moko te ya malamu to ya mabe.’+30 Sikoyo lokola okei libela, mpo ozalaki na mposa makasi ya ndako ya tata na yo, mpo na nini kasi oyibi banzambe na ngai?”+31 Bongo Yakobo azongiselaki Labana maloba ete: “Nasalaki bongo mpo nabangaki.+ Mpo nalobaki na motema na ngai ete: ‘Okoki kobɔtɔla ngai bana na yo ya basi.’32 Moto nyonso oyo okokuta banzambe na yo epai na ye, azala na bomoi te.+ Liboso ya bandeko na biso, talá malamumalamu eloko nini ezali epai na ngai mpe kamatá yango.”+ Kasi Yakobo ayebaki te ete Rashele ayibi yango.+33 Na bongo, Labana akɔtaki na hema ya Yakobo mpe na hema ya Lea mpe na hema ya baombo na ye mibale ya basi,+ kasi amonaki yango te. Nsukansuka, abimaki na hema ya Lea mpe akɔtaki na hema ya Rashele.34 Nzokande Rashele azwaki baterafime yango, mpe atyaki yango na kitunga oyo mwasi afandelaka na kamela, mpe afandelaki yango kaka. Mpe Labana azalaki koluka epai na epai na hema mobimba, kasi amonaki yango te.35 Bongo alobaki na tata na ye ete: “Miso ya nkolo+ na ngai epela na nkanda te, mpo nakokoka kotɛlɛma te liboso na yo, mpo nazali na eloko oyo basi bazalaka na yango.”+ Mpe akobaki koluka yango malamumalamu, kasi amonaki baterafime yango te.+36 Bongo Yakobo asilikaki+ mpe abandaki koswana na Labana, mpe Yakobo azongiselaki lisusu Labana maloba ete: “Botomboki na ngai ezali wapi,+ mpe lisumu na ngai ezali nini, mpo olanda ngai makasi boye?+37 Na biloko nyonso ya ndako na yo, eloko nini omoni awa osili kolukaluka na biloko na ngai nyonso?+ Tyá yango awa liboso ya bandeko na ngai mpe bandeko na yo,+ mpe bango bákata likambo kati na biso mibale.+38 Mbula ntuku mibale (20) yango oyo nazali elongo na yo. Zemi ya bampate na yo ya basi mpe ya bantaba na yo ya basi esopanaki te,+ mpe nalyaki bampate-mibali ya etonga na yo ata mokolo moko te.39 Nyama nyonso oyo epasolami, namemelaki yo yango te.+ Ngai moko nazalaki kofuta yango. Ezala oyo bayibaki na moi to oyo bayibaki na butu, ozalaki kosɛnga yango na lobɔkɔ na ngai.+40 Makambo namonaki yango oyo: molunge ezalaki kozikisa ngai na moi mpe malili ezalaki kolya ngai na butu mpe mpɔngi na ngai ezalaki kokima na miso na ngai.+41 Nasali mbula ntuku mibale (20) na ndako na yo. Nasalelaki yo mosala mbula zomi na minei mpo na bana na yo mibale ya basi mpe mbula motoba mpo na etonga na yo, mpe okobaki kobongola lifuti na ngai mbala zomi.+42 Soki Nzambe ya tata na ngai,+ Nzambe ya Abrahama mpe Nsɔmɔ ya Yisaka,+ azalaka na ngámbo na ngai te, olingaki sikoyo kotika ngai nakende mabɔkɔ mpamba. Nzambe amoni mawa na ngai mpe mosala makasi ya mabɔkɔ na ngai; yango wana apamelaki yo na butu oyo.”+43 Bongo Labana azongiselaki Yakobo maloba ete: “Bana basi oyo bazali bana na ngai mpe bana oyo bazali bana na ngai mpe etonga oyo ezali etonga na ngai, mpe eloko nyonso oyo ozali komona ezali ya ngai ná bana na ngai ya basi. Eloko nini, lelo oyo, nakoki kosala bango to bana oyo bango baboti?44 Mpe sikoyo, yaká, tósala kondimana,+ ngai ná yo, mpe yango esengeli kozala litatoli kati na ngai ná yo.”+45 Na yango, Yakobo akamataki libanga mpe atɛlɛmisaki yango lokola likonzí.+46 Na nsima, Yakobo alobaki na bandeko na ye ete: “Bólɔkɔta mabanga!” Mpe babandaki kozwa mabanga mpe basalaki libondo.+ Nsima na yango, balyaki wana likoló ya libondo yango.47 Mpe Labana abandaki kobenga yango Yegare-sahaduta, kasi Yakobo abengaki yango Galede.48 Mpe Labana alobaki ete: “Libondo oyo ezali litatoli kati na ngai ná yo lelo oyo.” Yango wana apesaki yango nkombo Galede,+49 mpe Linɔ́ngi ya Mosɛnzɛli, mpamba te alobaki ete: “Yehova alanda kosɛnzɛla kati na ngai ná yo ntango nyonso oyo ngai ná yo tokomonana lisusu te.+50 Soki okomonisa bana na ngai ya basi+ mpasi mpe soki okobakisa basi mosusu na bana na ngai ya basi, ata moto azali te elongo na biso, Nzambe nde motatoli kati na ngai ná yo.”+51 Mpe Labana alobaki lisusu na Yakobo ete: “Talá libondo oyo mpe talá likonzí oyo natɛlɛmisi kati na ngai ná yo.52 Libondo oyo ezali litatoli, mpe likonzí oyo ezali eloko oyo ezali kopesa litatoli,+ ete nakoleka libondo oyo te mpo na kosala yo mabe mpe ete, yo okoleka libondo oyo mpe likonzí oyo te mpo na kosala ngai mabe.+53 Tiká nzambe ya Abrahama+ mpe nzambe ya Nahore+ akata likambo kati na biso, nzambe ya tata na bango.” Kasi Yakobo alapaki ndai na nkombo ya Nsɔmɔ ya tata na ye Yisaka.+54 Nsima na yango, Yakobo apesaki mbeka na ngomba yango mpe abengaki bandeko na ye bálya mampa.+ Bongo balyaki mampa mpe balalaki na ngomba yango.55 Nzokande, Labana alamukaki ntɔngɔntɔngɔ mpe apwɛpwaki+ bankɔkɔ na ye mpe bana na ye ya basi mpe apambolaki bango.+ Na nsima, Labana asimbaki nzela azongi na esika na ye.+


text:
BOMOI YA BAKRISTO
Bomoi ya pɛpɛlɛ esalisaka biso tósanzola Nzambe
Lelo oyo, ezali mpasi te moto akóma na biloko ebeleebele. Esɛngaka ntango mpe makasi mpo na kokende koluka, kosomba, kosalela, kobongisa, mpe kobatela biloko yango. Yesu azalaki na bomoi ya pɛpɛlɛ mpo aboyaki biloko ya mosuni elongola likebi na ye kaka mpamba na mosala ya Nzambe.
Ndenge nini okoki kokómisa bomoi na yo pɛpɛlɛ mpo omipesa mingi koleka na mosala ya kosakola? Soki bobongisi mwa makambo mosusu, ata moto moko ya libota akoki kokóma mobongisi-nzela? Ata soki ozali sikoyo na mosala ya ntango nyonso, ozali kotika mokemoke biloko ya mosuni ekómisa bomoi na yo mindɔndɔ? Kozala na bomoi ya pɛpɛlɛ na mosala ya Yehova epesaka esengo mpe kimya.
Komá ndenge oyo okoki kokómisa bomoi na yo pɛpɛlɛ.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
1 Batesaloniki 1:1-10
1 Paulo ná Silvano+ mpe Timote+ epai ya lisangá ya Batesaloniki oyo ezali na bomoko+ elongo na Nzambe Tata mpe Nkolo Yesu Kristo:Boboto monene mpe kimya ezala na bino.+2 Topesaka ntango nyonso Nzambe matɔndi ntango totángaka bino nyonso na mabondeli na biso,+3 mpo totikaka te kokanisa mosala na bino ya sembo+ mpe mosala makasi na bino ya bolingo mpe koyika mpiko na bino mpo na elikya+ na bino epai ya Nkolo na biso Yesu Kristo liboso ya Nzambe mpe Tata na biso.4 Mpo, bino bandeko oyo bolingami na Nzambe, toyebi ete ye aponi bino,+5 mpo nsango malamu oyo tozali kosakola eyaki epai na bino kaka na maloba te kasi mpe na nguya+ mpe na elimo santu mpe na kondima makasi,+ ndenge kaka boyebi motindo ya bato biso tokómaki epai na bino mpo na bolamu na bino;+6 mpe bokómaki bamekoli+ na biso mpe ya Nkolo,+ mpamba te bondimaki liloba na kati ya bolɔzi mingi+ na esengo ya elimo santu,+7 boye bokómi ndakisa mpo na bandimi nyonso na Masedonia mpe na Akaya.8 Likambo ya solo ezali oyo ete, uta epai na bino lokito ya liloba ya Yehova+ eyokani kaka na Masedonia ná Akaya te, kasi na esika nyonso, kondima na bino+ epai ya Nzambe epalangani,+ yango wana, ntina kutu tóloba ata likambo ezali te.9 Mpo bango moko bazali kokoba koloba ndenge tokɔtaki liboso epai na bino mpe ndenge botikaki bikeko+ na bino mpe bobongwanaki epai ya Nzambe mpo na kosala lokola baombo mpo na Nzambe ya bomoi+ mpe ya solo,+10 mpe mpo na kozela+ Mwana na ye auta na likoló,+ oyo ye alamwisaki na bakufi,+ elingi koloba, Yesu, oyo azali kosikola biso na nkanda oyo ezali koya.+


text:
Na bomoi na ngai, Nazwaki libaku ya bule ya kokutana na bato ebele baye mawa emonani kosimba milimo na bango na bozindo makasi. Na ntango wana, Nayokaki na balingami na nagi ya mibali mpe ya basi mpe kolela elongo na bango na ntina ya mikumba na bango. Nazwaki maye nasengelaki koyebisa bango, mpe Nabundaki koyeba lolenge nini ya kolendisa mpe kosunga bango na mikakatano na bango.
Mbala mingi mawa na bango ewutaka na maye mamonaka mpona bango lokola suka. Ebele bazali kokutanaka na suka ya bolengeli boninga, lokola liwa ya molingami moko to bokabwani na moko ya libota. Misusu bayoki bazali kokutanaka na suka ya elikia—elikia ya kozala na libala to kozala na bana to ya kolonga bokono. Misusu bazali kokutanaka na suka ya bondimi na bango, lokola motungisi mpe mingongo ya mobulu na mokili emeki bango kotia ntembe, kutu kosundola, oyo bayebaki yambo kozala bosolo.
Mosika te to nsima, Nakolikia ete biso nionso tosalelaka ntango mokili na biso ezali kobeba na katia na yango, kotikaka biso komiyoka biso moko, nkanda mpe na botioli.
Ekoki kosalamela moto. Moto moko te alongolami.
Tokoki kozala na Botondi
Likambo ya moto na moto ezali lolenge moko te, mpe maye etali bomoi ya moko na moko ezali nse ya ye mei. Nzokande, Nayekolaki ete ezali na eloko moko oyo ekokaki kolongola mpasi oyo ekoki koya na bomoi na biso. Ezali na eloko moko tokoki kosala mpo ete bomoi ezala malamu koleka, esengo mingi, kutu ya nkembo.
Tokoki kozala na botondi!
Ekokaki koyokama lolenge mosusu na bwanya ya mokili ya komona ete moko oyo amemi mokumba ya mawa asengelaki kopesa matondi na Nzambe. Kasi baye basundoli molangi bololo mpe batomboli likolo nkopo ya boyoki ya botondi bakoki komona bomeli epetolama ya libiki, kimia, mpe bomanioli.
Lokola bayekoli ya Yesu Klisto, topesami mobeko ya “kotonda Nkolo [na biso] Nzambe na biloko nionso,”1 na “ koyembela Nzambe na bozongisi matondi, ”2 mpe na “kotika motema [na biso] etondandisama na botondi Nzambe.”3
Mpo na nini Nzambe apesi biso mobeko ya botondi?
Mitindo na Ye nionso epesami mpo na kopesa mapamboli elongobani epai na biso. Mitindo ezali mabaku mpo na kosalela bonsomi na biso ya kopona mabe to malamu mpe kozwa mapamboli. Tata na biso wa bolingo na Lola ayebi ete koponaka komatisa molimo ya botondi ekomemela biso bosepeli ya solo mpe esengo ya monene.
Kozalaka na botondi mpo na Biloko
Kasi ndambo bakokaki koloba, “Nini Nazali na yango mpo na kozala na botondi na ntango nazali koleka miniokoli oyo na bomoi na ngai?”
Ntango mosusu kotalaka malamu na maye tozali na botondi mpona yango ezali kopusana ya mabe. Ezali nkpokposo kokolisa molimo ya botondi soki litondi na biso ezali kaka ya kokokana na motuya ya mapamboli tokoki kotanga. Bosolo, ezali ntina na mbala mingi “totanga mapamboli na biso”—mpe moto oyo amekaki yango ayebi ezali ebele—kasi Nakolikia te Nkolo azali kozela biso kozala na litondi ya muke na ntango ya mikakatano koleka na ntango ya bofuluki mpe ya mpasi te. Na yango, mikapo ebele ya makomi elobeli botondi mingi te mpo na biloko kasi esengi nde molimo mobimba to ezaleli ya botondi.
Ezali mpete ya kozala na botondi ya biloko ntango bomoi na biso emonisami kozala malamu. Kasi boni boni koleka ba ngonga oyo ntango topesameli likoki te ya kozwa biloko oyo tosengeli?
Ekokaki Ngai kopesa likanisi ete tomoni botondi lokola likoki, nzela ya bomoi oyo epenguisami te lolenge na biso tozali? Na lolenge mosusu, Nakopesa likanisi ete na ntina ya kozala na “litondi mpona biloko,” tomipesi na kozalaka “litondi na mabaku na biso”—atako lolenge ekoki kozala.
Ezali na lisolo moko ya kala ya mosali moko ya resturant oyo atunaki mosombi moko soki asepelaki na bilei. Mopaya ayanolaki ete biloko nionso ezalaki malamu, kasi elingaki kozala malamu mingi koleka soki bapesaki mapa mingi. Mokolo elandi, ntango moto oyo ayaki lisusu, mosali abakisaki mapa mosusu, na kopesaka ye biteni minei na esika ya mibale, kasi moto yango azalaki asepelaki kaka te. Mokolo elandi, mosali abakisaki lipa mosusu, bonguana ezalaki te.
Na mokolo ya minei, mosali azwaki mokano mpenza ya kosepelisa moto wana. Mpe lisusu azwaki lipa ya molai ya makolo libwa (3-m), akati na kati kati, mpe na koseka, apesaki yango na mosombi. Mokaboli akokaki kala te kozela eyano ya moto oyo.
Sima ya bolei, moto wana atalaki likolo mpe alobaki, “Malamu lokola ntango nionso. Kasi Namoni ozongeli na kopesaka kaka biteni mibale ya mapa.”
Kozalaka na botondi kati ya Mabaku na Biso
Bandeko balingami mibali mpe basi, boponi ezali ya biso. Tokoki kopona kotiya ndelo na botondi na biso, etiami na mapamboli tozali koyoka tozangi. To tokoki kopona kozala lokola Nefi, oyo azalaki na motema ya botondi elembaki te. Ntango bandeko na ye bangaki ye na bwato—oyo etongamaka mpo ete emema bango na mabele ya elaka— matambe mpe misapi na ye ezalaki ya kovimba makasi “bavimbaki makasi mpenza” mpe mopepe makasi emekaki komela ye na katikati ya mbu. “Na yango,” Nefi alobaki, “Natalelaki Nzambe na ngai, mpe Nakumisaki ye mokolo mobimba”; mpe Nalobelaki Nkolo mabe na nse ya motema te na ntina ya minyoko na ngai.”4
Tokoki kopona kozala lokola Yobo, oyo azalaki na biloko nionso kasi sima abungisaki yango nionso. Nzokande Yobo ayanolaki na kolobaka, “Bolumbu eyaki Ngai libanda ya libumu ya mama na ngai, mpe bulumbu ekozonga Ngai …. : Nkolo apesaki, mpe Nkolo azwi; nkombo ya Nkolo epambolama.”5
Tokoki kopona kozala lokola bapionie ya Mormon, oyo babatelaki molimo ya botondi ntango mobembo na bango ya malembe mpe mpasi epai ya Great Salt Lake, kutu koyembaka mpe kobinaka na nkembo na bolamu ya Nzambe.6 Ebele kati na biso bazalaka na mposa ya kolongwa, koyimayima, mpe komitungisa na ntina ya mpasi ya mobembo.
Tokoki kopona kozala lokola profeta Joseph Smith, oyo na ntango mokakangami na ba motindo ya mpasi na boloko ya Liberty, akomaki maloba oyo efulamaki: “Balingami bandeko mibali, tika ete tosala makambo nionso na esengo oyo ekosami na ntina ya nguya na biso; mpe na sima ekoki biso kotelema kaka, na elikia ya solo, komona lobiko ya Nzambe, mpe mpo loboko na ye emonana.”7
Tokoki kopona botondi, atako nini.
Lolenge oyo ya botondi eleki nyonso ezali koyaka nzinganzinga na biso. Eleki koyoka motema pasi, kolemba, mpe kozanga elikia. Ezali kobakisa nse lokola bolamu na ntango ya mpasi lokola esalemi na ntango ya bisengo.
Ntango tozali na botondi na Nzambe na ndenge tozali, tokoki kozwa kimia ya sembo na kati ya mitungisi. Kati ya mawa, tokoki lisusu kotombola mitema na biso na masanjoli. Na mpasi, tokoki kokumisama na bomikabi ya Klisto. Kati ya malili mpe bololo ya mawa, tokoki kozua mayele mpembeni ya molunge mpe boyambi ya lola.
Ntango mosusu tokanisi ete kozalaka na botondi ezali oyo tosali sima ya bokokisi ya makambo na biso, kasi boniboni ezali botali liboso mpenza. Bomoi boni tozali kozanga na kozelaka komona monama yambo kotondaka Nzambe ete mvula ezali?
Kozalaka na botondi na ntango ya mikakatano elakisi te ete tozali na esengo na ndenge na biso. Elakisi ete na nzela ya miso ya bondimi totali likolo ya mikakatano na biso ya mokolo ya lelo.
Oyo ezali botondi ya mbembo te kasi ya molimo. Ezali botondi oyo epesi bokolongono ya motema mpe ya bofuli makanisi na biso.
Botondi lokola Mosala ya Bondimi
Kozalaka na botondi na ndenge na biso ezali mosala moko ya bondimi na Nzambe. Esengi ete tondima na Nzambe mpe tolikia mpo na biloko tokoki komona te kasi ezali bosolo. 8 Nakozalaka na botondi, tolandi ndakisa ya Mobikisi na biso ya bolingo, oyo alobaki, “Bolingi na ngai te, kasi ya yo, esalema.”9
Botondi ya solo ezali bolakisi ya elikia mpe litatoli. Eyaka uta na boyebi oyo tomanyolaka ntango nionso te mikakatano ya bomoi kasi nakondimaka ete mokolo moko tokomanyola.
Na ezaleli nionso, ntina ya botondi na biso ekambami na bosolo ebele mpe bosolo ya bule biso toyebi: oyo Tata na biso na Lola apesi bana na Ye ya mwango ya esengo; ete na nzela ya Bomikabi ya Mwana na Ye, Yesu Klisto, tokoki kobika libela elongo na baye ya biso ya bolingo; oyo na suka, tokozwa nkembo, bobongi nie, mpe nzoto ya kozanga bokufi, bozangi bokono to etemo; mpe mai ya miso na biso ya mawa mpe bobungisi ekozala kokitana na kotonisama ya bosepeli mpe esengo, “komeka malamu, epesami na nse, mpe etungisami elongo, mpe kokimaka mosika.”10
Esengeli ezalaka lolenge ya litatoli oyo ebongolaki bayekoli ya Mobikisi uta na bobangi, bimali ya ntembe na bobangi, esengo ya basakoli ya Molakisi. Na ntango elandaka bobakami na Ye, baliaki na bozangi elikia mpe mawa, na bozangi makoki ya bomanioli oyo ewutaki kosalema. Kasi molulu moko ebongolaki manso wana. Nkolo na bango abimelaki bango alobaki, “Botala maboko na ngai mpe makolo na ngai, oyo ezali Ngai mei.”11
Ntango Bapostolo bayebaki bolamuki ya Klisto—ntango bamonaki nkembo ya Bosekwi ya Mobikisi wa bolingo na bango—bakomaki bato ya lolenge mosusu. Eloko moko te ekokaki kopekisa bango kokokisa misio na bango. Bandimaki na bokasi mpe na mokano monioko, boyokisami soni mpe kutu liwa oyo ekokaki kokomela bango na ntina ya litatoli na bango. 12 Balembisamaki te uta na kokumisaka mpe kosalelaka Nkolo na bango. Babongolaki bomoi ya bato bisika nionso. Babongolaki mokili.
Bosengeli te komona Mobikisi, lolenge Baapostolo bamonaki, mpo na kozwa libongoli ya ndenge moko. Litatoli ya Yesu Klisto, ebotami na Molimo Mosantu, ekoki kusunga yo kotala bosisoi suka boleki mpe elikia oyo ekoya eye Mosikoli ya mokili abongisaki.
Tosalama Te mpo na Kosuka
Na pole ya oyo toyebi na ntina ya atandele na biso ya seko, ezali na motuna moko ekoki kondiamama te ete suka ya mawa to elekelaka biso na bomoi toyoki bondimi na ntina na biso? Emonani kozala eloko moko kati na biso oyo ekopekisa biso kosukisa.
Mpo na nini ezali boye? Mpo ete tosalami na elamba ya seko. Tozali bikelamu ya seko, bana ya Nzambe ya Bokasi nionso, oyo nkombo ezanga Suka13 mpe oyo alaki mapamboli ya seko ezanga motuya. Suka ezali atandele na biso te.
Ebele eye tozali koyekola na ntina ya nsango malamu ya Yesu Klisto, mingi tozali komona suka yango awa na bowei tozali na suka atako moke te. Ezali kaka se mpasi ya ntango mokuse—eye mokolo moko ekomonana na bokeseni moke na esengo ya kozelaka bondimi.
Boniboni nazali na botondi na Tata na ngai ya Lola oyo kati ya mabongisi na Ye ezali na suka ya bosolo te, kaka se ebandeli ya libela.
Baye bazongisi Matondi Bakokembisama
Bandeko mibali mpe Basi, tozali na ntina te ya kotondisama na matondi, kotala ya lolenge tozali na yango tomimoni biso mei?
Tozali na ntina moko monene te kotika mitema na biso “etondisama botondi ya Nzambe”? 14
“Tozali na ntina monene te ya kosepela ?”15
Boniboni topambolami soki toyebi mosala ya loboko ya Nzambe na modele kitoko ya bomoi na biso. Matondi na Tata wa biso ya Lola ekolendisa botali na biso mpe ekosokola botali na biso. Ekofula bomikitisi mpe kolendisa makoki na biso ya komaniola epai bandeko na biso mibali mpe ekelamu nionso ya Nzambe. Matondi ezali mungua ya baklisto nionso lokola mosala! Botondi ezali mama ya bopeto nyonso.16
Nkolo apesa biso elaka na Ye ete baye “oyo [bazwi] biloko nionso na botondi bakotondisama na nkembo; mpe biloko ya mabele eye ekopesamela [bango].”17
Ntika biso “tobika na kopesaka matondi mokolo na mokolo”18—mingi mpenza na ntango ya suka eye ezali eteni ya bowei. Tika biso totika milimo na biso kokola na botondi epai ya Tata na biso ya Lola atonda ngolu. Tika biso libela mpe kotombola mingongo na biso makasi mpe kolakisa na liloba mpe na mosala botondi na biso na Tata na biso ya Lola mpe na Mwana na Ye ya Bolingo Yesu Klisto. Na yango nasambeli, natikeli bino litatoli na ngai mpe lipamboli, na nkombo ya Nkolo na biso Yesu Klisto, amene.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Nzembo 16:1-11
Mikitame ya Davidi.16 Batelá ngai, Ee Nzambe, mpo nakimi epai na yo.+2 Nalobi na Yehova ete: “Yo ozali Yehova; bolamu na ngai ekopesa yo litomba te,+3 Kasi ekopesa litomba nde na basantu oyo bazali na mabele.Bango, ɛɛ bato ya lokumu nde bato nasepelaka na bango mpenza.”+4 Mpasi ekómaka mingi epai ya baoyo, ntango moto mosusu amonani, balandaka ye nokinoki.+Nakopesa makabo na bango ya masanga ya makila te,+Mpe nakotánga nkombo na bango na mbɛbu na ngai te.+5 Yehova azali ndambo ya likabo oyo bapesá ngai+ mpe ya kɔpɔ na ngai.+Ozali kosimba makasi likabo na ngai.6 Bisika oyo omeki na nsinga mpo na kopesa ngai libula esepelisi ngai.+Ya solo mpenza, libula na ngai moko ezali kosepelisa ngai.7 Nakopambola Yehova, moto apesi ngai toli.+Ya solo mpenza, na butu bangɛi na ngai esemboli ngai.+8 Natye Yehova liboso na ngai ntango nyonso.+Lokola ye azali na lobɔkɔ na ngai ya mobali, nakotengatenga te.+9 Na yango, motema na ngai ezali kosepela, mpe nkembo na ngai elingi kozala na esengo.+Lisusu, nzoto na ngai ekofanda na kimya.+10 Mpo yo okotika molimo na ngai na kati ya Nkunda* te.+Okotika te ete moto na yo ya sembo amona libulu.+11 Okoyebisa ngai nzela ya bomoi.+Liboso ya elongi na yo, bato batondaka na esengo;+Makambo oyo epesaka esengo ezali na lobɔkɔ na yo ya mobali mpo na seko.+